من زۆر جار له ژیانمدا پێم وتراوه خائین. یه‌که‌م جار دوازده ساڵ و سێ مانگم بوو، له ناوچه‌یه‌کی خانوبه‌ره (مه‌نته‌قه‌ی مه‌سکونی) له به‌شێکی قه‌راخی ئورشه‌لیم ده‌ژیام. پشوی هاوینی بوو، که‌متر له ساڵێک پێش ئه‌وه‌ی ده‌سه‌ڵاتدارانی بریتانیایی ده‌سه‌ڵات جێ بهێڵن و شتێک به نێوی ئیسرائیل له نێو شه‌ڕه‌که‌دا سه‌ر ده‌ربێنێت.\nبه‌یانیه‌ک ئه‌م نوسراوه به خه‌تێکی ئه‌ستور له ژێر په‌نجێره‌ی مه‌تبه‌خه‌که‌ماندا نوسرابوو< " پروفی خائینێکی دڵڕه‌ق" > وشه‌ی " دڵڕه‌ق " ئه‌م پرسیاره کۆنه‌ی ژیانی له مێشکی مندا بزواند که تا ئه‌مڕۆش که خه‌ریکی نوسینی ئه‌م به‌سه‌رهاته‌م منی ئه‌سیری خۆی کردوه: ئایا خائینیش هه‌یه که دڵره‌ق نه‌بێت؟ ئه‌گه‌ر نییه بۆچی چیتا رێزنیک(Chita Reznyk) (ئه‌وکه‌سه‌ی نوسراوه‌که‌ی نوسیبو که من به ده‌ستخه‌ته‌که‌یدا ناسیمه‌وه)خۆی به‌وه ماندو کردبو که وشه‌ی دڵره‌ق بخاته پاڵ خائین ؟ ئه‌گه‌ریش شتی وا هه‌یه کام خه‌یانه‌ته که دڵڕه‌قانه نییه؟ \nمن کاتێک که زۆر بچکۆله‌بووم له‌قه‌بی پروفی م پێدراوه. ئه‌مه کورتکراوه‌ی پرۆفێسوره و ده‌ستپێکی ده‌گه‌ڕێته‌وه بۆ خولیا و ئه‌شقی زۆری من بۆ لێکۆڵینه‌وه و تاقیکارییه‌کانی من له‌گه‌ڵ وشه. (من ئێستاش ئاشقی  کۆکردنه‌وه و تێکه‌ڵاوکردن و پێکه‌وه‌نوسان و سه‌روبنکردن وریزکردنیانم). هه‌ر وه‌ک چۆن که‌سانێک خۆشیان له دراو کۆکردنه‌وه دێت و ره‌فتار له‌گه‌ڵ ئه‌سکیناس و سکه‌کان ده‌که‌ن، یان هه‌روه‌ها ئه‌وانه‌ی که حه‌زیان له کۆکردنه‌وه‌ی کارتی یارییه.\nکاتێک باوکم سه‌عات حه‌وت و نیوی به‌یانی چووه ده‌ره‌وه که رۆژنامه‌که‌ی بێنێت، نوسراوه‌ی ژێر په‌نجه‌ره‌که‌ی ئاشپه‌زخانه‌ی بینی بوو. له کاتی نانی به‌یانیدا، که خه‌ریک بوو مره‌بای توودڕکی ده‌ساوی به سه‌ر تیکه‌یه‌ک نانی ره‌شدا، له‌پڕدا چه‌قۆکه‌ی تا ده‌سته‌که‌ی چه‌قانده نێو مره‌بای نێو قوتوه‌که و له بارودۆخێکی هه‌ڵسه‌نگراودا به تۆنێکی تایبه‌ت وتی: " چ سورپرایزێک ! ئه‌مجار گه‌وره‌ییه‌که‌ی چی خولقاندوه وا ده‌بێت ئێمه وه‌ها رێزمان لێبگیردرێت؟! ".\nدایکم وتی: ده‌ست مه‌که به قه‌ڵسی گێڕانی به‌م به‌یانییه زووه، منداڵان که‌می ئازار ناده‌ن نۆره‌ی تۆیه!.\nباوکیشم وه‌کو زۆربه‌ی پیاوه‌کانی ئه‌و گه‌ڕه‌که جلی "کاکی" له‌به‌ر ده‌کرد. له شێوه‌ی هه‌لس و که‌وت و قسه‌کانیدا که وا پیشان ئه‌دا که هه‌میشه حه‌ق به‌وه. دیسان به کێرده‌که پارچه‌یه‌کی گه‌وره مره‌بای له قوتوه‌که ده‌رهێنا و دابه‌شی کرد به‌سه‌ر دوو پارچه ناندا و به جوانی پانی کرده‌وه به‌سه‌ریاندا و وتی:\n" ئه‌مه راستییه‌که که زۆربه‌ی خه‌ڵک ئه‌مڕۆ وشه‌ی "خائین" زۆر به ئاسانی به‌کاردێنن. به‌راستی خائین کێیه؟ وایه، خائین ته‌بعه‌ن که‌سێکی بێ شه‌ره‌فه. که‌سێکه که له ژێره‌وه و به شێوه‌ی نهێنی پێوه‌ندی له‌گه‌ڵ دوژمن ده‌گرێت له‌به‌ر قازانجی شه‌خسی یارمه‌تی دوژمن ده‌دات که بێنه سه‌ر خه‌ڵکه‌که‌ی یان که‌س و کار و هاورێیانی. زۆر نفره‌تاویتر له قاتڵێک. لوتف بکه و هێلکه‌که‌ت بخۆ، خه‌ڵک له‌برسانا ده‌مرن له ئاسیادا.\nله به‌شی دواتری ئه‌م رۆمانه‌دا  خوێنه‌ر تێده‌گات که ره‌نگه باوکه‌که به‌ته‌واوی هه‌ڵه‌ی کردوه: ته‌نیا ئه‌وکه‌سانه‌ی که خۆشه‌ویستیان پێیه ئه‌توانن ببنه خائین. خه‌یانه‌ت عه‌کس و دژی ئه‌شق نییه، ئه‌میش یه‌کێک له رێگاکانی ده‌رباز بوونه. خائین ئه‌و که‌سه‌یه که گۆڕدراوه له چاوی ئه‌وکه‌سه‌دا که ناتوانێت بگۆڕدرێت یان نایه‌وێت بگۆڕدرێت. ئه‌وکه‌سه‌ی که ناتوانێت بیر له گۆڕان بکاته‌وه، به‌ڵکو هه‌میشه ده‌یه‌وێت که‌سانیتر بگۆرێت. به مانایه‌کیتر له چاوی فه‌ناتیکه‌کانه‌وه خائین ئه‌وکه‌سه‌یه که ده‌گۆڕدرێت، به بێ له‌به‌رچاوگرتنی ئه‌وه‌ی که که‌سه‌که کێ بێت. وه هه‌ڵبژاردنی نێوان ئه‌وه‌ی خائین بیت یان فه‌ناتیک کارێکی به‌س دژواره. ئه‌وه‌ی که نه‌بیته فه‌ناتیک، تا راده‌یه‌کی زۆر دیاریکراو و له زۆر حاڵه‌تدا مانای ئه‌وه‌یه که خائینیت. من ئینتخابی خۆم کردوه و له رۆمانی " پڵه‌نگی ژێرزه‌مین " دا دیاره.\nهه‌ر ئێستا من خۆم به پسپۆری بواری هه‌ڵسه‌نگاندن و ناسینی فه‌ناتیک نێۆزه‌دکرد. ئه‌مه شۆخی نییه. ئه‌گه‌ر رۆژێک له رۆژان مه‌دره‌سه‌یه‌ک یان زانکۆیێک دانراو دامه‌زراوه‌یه‌کی به ناوی فه‌ناتیک ناسی دانا ئه‌وکاته من داواده‌که‌م که وه‌ک مامۆستا له‌وێ وانه بڵێمه‌وه. وه‌ک که‌سێکی پێشتر ژیاوه‌ی ئورشه‌لیم که نه‌خۆشی فه‌ناتیکیم چاک کردوه‌ته‌وه، هه‌ست به لێوه‌شاوه‌یی و لێهاتویی زۆر له‌م ئیشه‌دا ده‌که‌م. ره‌نگه ئێستا کاتی ئه‌وه بێت که له هه‌مو مه‌دره‌سه‌کان و زانکۆکاندا لانیکه‌م چه‌ند خول یان کلاسێک ته‌رخان بکه‌ن بۆ فه‌ناتیک ناسی، چون فه‌ناتیسم له هه‌موو شوێنێک هه‌یه. لێره‌دا مه‌به‌ستی من ته‌نیا ئه‌و بونیادگه‌را له ئاگری شه‌وقدا سوتاوانه‌ی نێو خۆپیشاندانه‌کانی سه‌ر شه‌قامه‌کان نییه. مه‌به‌ستم ته‌نیا ئه‌و فه‌ناتیکه به‌رچاوانه‌ی سه‌ر شاشه‌ی ته‌له‌فزیونه‌کان نییه که به مشتی گرێ کراوه‌وه هیسته‌ریکانه له روبه‌ڕی کامێراکاندا ده‌قیژێنن و به زبانی خۆیان، که ئێمه لێیان حاڵی نابین، دروشم ده‌ده‌ن. نا ته‌نیا ئه‌وانه ناڵێم به‌ڵکو فه‌ناتیسم له هه‌موو شوێنێک هه‌یه، له شکڵێکی ئارام و جل و به‌رگێکی رێک و پێک ده‌رده‌که‌ون و له هه‌موو جێگایه‌کی ده‌وروبه‌رمان، ره‌نگه له ده‌رونی خۆمانیشدا ببێت. له‌وانه‌یه که‌سی دژه سیگارم نه‌بینی بێت که بیهه‌وێت که‌سێکی زیندو گڕتێبه‌ردات له‌به‌ر ئه‌وه‌ی ویستویه‌تی له لای ئه‌و جگه‌ره داگرسێنێت! یان تا ئێستا ره‌نگه نه‌مبینی بێت که سه‌وزیخۆرێک بیه‌وێت که‌سێکی زیندو بخوات، له‌به‌ر ئه‌وه‌ی که ئه‌و گۆشت ده‌خوات! یان هه‌روه‌ها ده‌رباره‌ی پاسیفیسته‌کان! هه‌ر له‌م بزوتنه‌وه‌ی ئاشتیخوازانه‌ی ئیسرائیلدا، هاوکاری وام هه‌یه که پڕ به‌دڵ حه‌زده‌کات بیتوانیایێت که گولـله‌یه‌ک بنێ به نێوچاوانمه‌وه و من بکوژێت، ته‌نیا له‌به‌ر ئه‌وه‌ی که من بۆچوونی چیاوازم هه‌یه بۆ گه‌یشتن به ئاشتی له‌گه‌ڵ فه‌له‌ستینییه‌کان. لێره‌دا مه‌به‌ستی من ته‌بێعه‌ته‌ن ئه‌وه نییه که هه‌رکه‌س به زه‌رور ده‌نگی دژی که‌سێک به‌رزکرده‌وه ئه‌وه ئیتر فه‌ناتیکه. یان من قه‌ت ناڵێم که هه‌رکه‌س خاوه‌ن را و بۆچوونی به‌قووه‌ت بوو ئه‌وه به شێوه‌ی ئاوتومات ئه‌چێته خانه‌ی فه‌ناتیسمه‌وه. ئه‌وه‌ی من ده‌یڵێم ئه‌وه‌یه که تۆوی فه‌ناتیسم هه‌میشه له ده‌رونی " نا‌سازان " ی خۆ به‌حه‌قزاندا هه‌یه، ئه‌و په‌تایه‌ی که دونیای ئه‌م سه‌ده‌ی تووش بووه. ئاساییه که به‌دکاری و خراپه‌ش پله‌ی جۆراوجۆری هه‌یه. تێکۆشه‌رێکی خه‌بات بۆ ژینگه ده‌توانێت خۆ به به‌رحه‌قزانێکی ناسازگار بێت، به‌ڵام خه‌سار و زیانی ئه‌م له چاوو ترۆریستێک یان ئه‌وه‌ی که هه‌ستاوه به پاکتاویی ئه‌تنیکی، زۆر که‌متر و بچوکتره. هه‌ر چۆنێک بێت هه‌موو فه‌ناتیکه‌کان خاوه‌ن حه‌ز و چێژێکی تایبه‌تن بۆ شتی کرس و که‌واڵ و بێکه‌ڵکه. زۆر جار فه‌ناتیکه‌کان ته‌نیا ئه‌توانن ژماره‌ی یه‌ک و دوو بژمێرن و ره‌قه‌میان له لا زۆر ئاڵۆز و سه‌خته. به گشتی ئینسان ئه‌توانێ دیاری بکات که فه‌ناتیکه‌کان به عام که‌سانی ئێحساسی و بێ هیوان، ئه‌وان هه‌ستیان پێش عه‌قڵ و بیریان ده‌خه‌ن، بۆیه که‌مه‌رگیر و جه‌زبی مه‌رگی خۆیان ده‌بن. ئه‌وان ئه‌م دونیا به سوک ده‌زانن وزۆر شه‌وقیان هه‌یه بۆ گۆڕاننه‌وه‌ی له‌گه‌ڵ دونیای ئاسمانیدا. لای ئه‌وان دونیای ئاسمانی به ئه‌ندازه‌ی ئه‌و واده‌ی خۆشبه‌ختی بێکۆتاییه‌ی که له سه‌ره‌نجام و کۆتایی ئه‌و فیلمه خراپانه‌دا ده‌درێت روون و ئاشکاره.\nئیزنم بده‌ن که تۆزقاڵێک له بابه‌ته‌که لاده‌م و داستانێک بگێڕمه‌وه، ئاخر من فێری لادانم و چاک بوونم نییه، من هه‌میشه به دوای لادانه‌کانه‌وه بووگم. یه‌کێک له هاوکاران و هاورێ چاکه‌کانم، رومان نوسی باشی ئیسرائیل، سامی میکائیل، که له سه‌فه‌رێکدا له گه‌ڵ شۆفیرێک ده‌که‌ونه باس و گفتوگۆ، شۆفیره‌که باس له‌وه ده‌کات که‌چه‌نده بۆ جووه‌کان گرینگه که عه‌ره‌به‌کان له نێو به‌رن. سامی گۆێی بۆ راده‌گرێت و پاشان بێ ئه‌وه‌ی توڕه بێت و ده‌نگ به‌رزبکاته‌وه و بڵێت: " ئێوه چ ئینسانگه‌لێکی ترسناکن، ئایا ئێوه نازیستن؟ یان فاشیستن؟ " به عه‌کسه‌وه، بڕیار ده‌دات که له رێگایه‌کیتره‌وه له‌گه‌ڵ شۆفێڕه‌که رووبه‌ڕوو بێته‌وه. پرسیار له شۆفێڕه‌که ده‌کات: " ئێوه کێن که بیر له کوشتنی هه‌موو عه‌ره‌به‌کان ده‌که‌نه‌وه؟ " کابرای شۆفێڕ ده‌ڵێت: " مه‌به‌ستت چییه؟ ئێمه! ئێمه‌ی یه‌هودی ئیسرائیلی! ئێمه ده‌بێت ئه‌وکاره بکه‌ین! چون هیچ هه‌ڵبژارده و رێگایه‌کیترمان نییه، سه‌یرکه بزانه ئه‌وان هه‌موو رۆژێک چی ده‌که‌ن دژی ئێمه! " " به‌ڵام ئێوه پێتان وایه که کێ ده‌بێت ئه‌م بیرۆکه له کرده‌وه‌دا جێبه‌جێ بکات؟ پۆلیس؟ یان ئه‌رته‌ش؟یان ره‌نگه کارگێری ئاگرکوژێننه‌وه‌کان؟ یان کارمه‌ندانی نه‌خۆشخانه‌کان؟ کێ ده‌بێت ئه‌مکاره بکات؟ " شۆفێڕه‌که بڕێک سه‌ری خۆی خوراند و وتی: " من پێم وایه ده‌بێت به شێوه‌ی عادڵانه دابه‌ش بکرێت له‌نێوان هه‌مووماندا، هه‌رکام له ئێمه ده‌بێت چه‌ند دانه‌یه‌ک بکوژێت." سامی میکائیل که هێشتا هه‌رئارامی خۆی راگرتبوو وتی: باشه، گریمان ئێوه ته‌رخان کران بۆ ماڵێکی چه‌ن قاتی له ماڵه‌کانی گه‌ڕه‌کێک له شاره‌که‌ی خۆتان "حیفا "، ئێوه ده‌چن ده‌ده‌ن له‌درگا یان له زه‌نگی ماڵه‌کان یه‌ک له‌دوای یه‌ک و پرسیار ده‌که‌ن: ببورن خاتو یان کاکه، تێده‌چێت ئێوه عه‌ره‌ب بن؟ وه ئه‌گه‌ر وه‌ڵامه‌که ئه‌رێ بێت، ته‌قه‌یان لێده‌که‌ن. کاتیک ئێوه ئیشتان ته‌واو ده‌بێت و لێده‌بنه‌وه له‌و ماڵانه، رێک ئه‌وکاته‌ی ده‌تانه‌وێت بڕۆنه‌وه بۆ ماڵه‌وه، له‌پڕ ده‌نگێک له قاتی چواره‌مه‌وه دێته گوێتان، ئه‌وه ده‌نگی منداڵێکی ساوایه که ده‌قیژێنێت، ئایا له‌و حاڵه‌دا ده‌چن و ته‌قه له‌ویش ده‌که‌ن؟ ئه‌رێ یان نا؟ " ماوه‌یه‌ک بێده‌نگی زاڵ بوو. پاشان شۆفیڕه‌که ده‌ڵێت به سامی میکائیل: " به‌راستی ئێوه زاڵمن، ئه‌وه شتێکی روونه ". وه ئه‌م به‌سه‌رهاته ئاشکرای ده‌کات، که شتێک له سروشتی فه‌ناتیکیدا هه‌یه که له بنه‌ره‌تدا له‌سه‌ر ئێحساس دانراوه و هاوکاتیش بێ به‌شه له خه‌یاڵ. گه‌یاندنی تۆزێک فه‌نتاسی و خه‌یاڵ به ئینسانه‌کان، ده‌توانێت له سه‌ر فه‌ناتیکه‌کان کاریگه‌ر بێت و تووشی نادڵنیایان بکات، ئه‌مه‌یه که من هیوام پێی هه‌یه، هه‌رچه‌ند به‌رته‌سک و سنورداریش بێت. ئه‌مه ده‌رمانێک نییه که کاریگه‌ری خێرای ببێت بۆ شه‌فادان، ده‌رمانێکی تیمارگه‌ری خێرا نییه، به‌ڵام ده‌توانێت یارمه‌تیده‌ر بێت.\nهاوریبازی و هاوده‌نگی، دڵ بۆ شوێنێک لێدان و هه‌وه‌سی ئه‌وه‌ی که هه‌موو که‌سانیتریش هه‌مان خواست و هه‌وه‌سیان ببێت، هه‌رچه‌ند مه‌ترسیدارترین نییه، به‌ڵام یه‌کێک له به‌ربڵاوترینه‌کانی شکڵی فه‌ناتیسمه. بیر له فیلمه دڵگیره‌که‌ی " Monty Python یان هه‌مان " ژیانی برایان " (life of Brian) بکه‌ره‌وه، کاتێک که برایان روو له گروپێکی گه‌وره له شاگرده‌کان ده‌کات و ده‌ڵێت: " ئێوه هه‌موتان تاکه‌که‌سن! " وه جه‌ماوه‌ره‌که پێکه‌وه جگه له‌یه‌ک که‌س، تیکراری ده‌که‌نه‌وه: " ئێمه هه‌موومان تاکه‌که‌سین! " ئه‌و یه‌ک که‌سه به ده‌نگێکی کز و به گه‌وجانه ده‌ڵێت: ـ من نا ـ ، که له‌لایه‌ن ئه‌وانیتره‌وه ده‌نگبڕ ده‌کرێت. کاتیک من ئیدیعای ئه‌وه‌م کرد که هاوئاراسته‌یی و هاوده‌نگی جۆری نه‌رم، به‌ڵام به‌رینی فه‌ناتیسمه، ده‌بێ ئه‌مه‌ش زیادکه‌م که شه‌خسپه‌رستی، به ئیدئال کردنی که‌سایه‌تییه سیاسییه‌کان یان ئاینییه‌کان، په‌رستنی که‌سانێک بۆ دره‌وشاننه‌وه‌ی ناوبانگیان، ئه‌توانێت شکڵێکی به‌ربڵاوتری فه‌ناتیسم بێت که باوه. بڕوا وایه که سه‌ده‌ی نۆزده به‌م دوو شته ناسراوه. رژیمگه‌لی توتالیته‌ر، ئایدیولۆژیه مه‌رگهێنه‌ره‌کان، شوڤینیسمی روش، شکڵگه‌لی خه‌شنی بونییادگه‌رای دینی له لایه‌ک و په‌ره‌ستنی جیهانی مارادوناکان و مادوناکان له لایه‌ک. خراپترین بۆچوون له به‌جیهانی بوون ره‌نگه  منداڵانه‌کردنی ئه‌م به‌ره‌ی ئێستای ئینسان بێت، " ئه‌م مه‌دره‌سه جیهانییه‌ی کایه "، پڕ له که‌ره‌سه‌ی یاری(لیستۆک)منداڵان و شتومه‌ک، نوقڵی مژمژۆکه و شوکولات. تا ناوه‌راستی سه‌ده‌ی هه‌ژده، چه‌ند ساڵێک سه‌رتر یان خوارتر، ئه‌مه وڵات بۆ وڵات، قاڕه بۆ قاڕه‌ش ده‌گۆڕدرا، به‌ڵام ده‌وروبه‌ری ناوه‌راستی سه‌ده‌ی هه‌ژده لانی که‌م سێ پرسیاری سه‌ره‌کی هه‌بوو که زۆرینه‌ی خه‌ڵکی ئه‌وسه‌رده‌مه ده‌یانتوانی وه‌ڵامی بده‌نه‌وه: من له کوێ ده‌مه‌وێت بژیم؟ چۆن ده‌بێت بژێوی خۆم ده‌ربێنم؟ چیم به‌سه‌ردێت پاش مردنم؟ ده‌توانم بڵێم هه‌موو که‌سێک له دونیادا تا سه‌دوپه‌نجا ساڵ پاش ئه‌وه ده‌یزانی که هه‌موو ژیانی له‌وشوێنه ده‌بێ بژی که لێی هاتوه‌ته دونیا یان له شوێنێکی ده‌وروبه‌ری ئه‌و جێگا، وه‌ک گوندێکی نزیک به خۆیان. هه‌مووی ده‌یزانی که ده‌بێت بژێوی ژیانی له‌و رێگه‌وه یان شێوه‌یه‌کی نزیک به‌وه ده‌ربێنێت که باب و باپیرانیان ئه‌نجامیان داوه. هه‌روه‌ها هه‌موو که‌سێک ده‌یزانی دونیایه‌کیتر پاش مردنی چاوه‌رێیه‌تی که باشتر له‌م دونیایه، به مه‌رجێک ئاگایان له‌خۆیان بێت. سه‌ده‌ی نۆزده ئه‌مانه و باقی باوه‌ڕ و قه‌ناعه‌ته بناغه‌ییه‌کانی تری هه‌ڵکۆڵی، یان له زۆر جێگادا رووخاندی. زیانی ئه‌و قه‌ناعه‌تانه رێگا خۆشکه‌ر بوون بۆ نیو سه‌ده ده‌سه‌ڵاتی به‌رجه‌سته‌ی ئایدیولۆژی خوازی و بووه هۆی ئه‌وه‌ش که نیوسه‌ده‌ی پاش ئه‌وه‌ش خۆپه‌ره‌ستی، له‌زه‌تگه‌رایی و شت ومه‌ک خوازی تێدا له هه‌موو کاتێک زیاتر زه‌قده‌بێته‌وه. ئه‌و شۆڕشه ئایدیولۆژیکیانه‌ی که له نیوه‌ی یه‌که‌می سه‌ده‌ی ناوبراودا رۆیدا، به‌م فرموڵه هه‌ڵخله‌تێنه‌ره‌وه رویده‌دا که < " به‌یانی له‌مڕۆ باشتر ده‌بێت ـ رێگه‌مان بده‌ن با ئه‌مڕۆ شتێک قوربانی بکه‌ین" > ئه‌وه‌نده ئیزنمان بده‌ن با ئینسانه‌کانیتریش ئه‌مڕۆ ناچار به قوربانی دان بکه‌ین، تا به‌م شێوه له داهاتوودا به‌هه‌شتێک بۆ مناڵه‌کانمان به میرات بده‌ین. له ده‌وروبه‌ری ناوه‌ڕاستی سه‌ده‌ی نۆزده‌دا، ئه‌م هه‌لوێست و بۆچوونه جێگه‌ی خۆی دا به فکری گه‌ڕان به دوای خۆشبه‌ختی خێرا و یه‌کسه‌ردا، نه‌ته‌نیا وه‌ک ئه‌و مه‌ته‌ڵه کۆنه‌ی که ده‌ڵێت کۆشش بکه بۆ وه‌ده‌ست هێنانی خۆشبه‌ختی، به‌ڵکو ئه‌مان ده‌ڵێن که خۆشبه‌ختی له‌به‌ر چاوه شوشه‌ی په‌نجه‌ره‌که‌تدایه، ته‌نیا شتی پێویست ئه‌وه‌یه که تۆ ده‌وڵه‌مه‌ند بیت و بتوانیت بیکڕێت. ئه‌م تێگه‌یشتنه < خۆشبه‌ختی له هه‌موو رۆژه‌کانیاندا> خه‌یاڵی خۆشبه‌ختی به به‌رده‌وامی، خۆی له خۆیدا پارادوکسێکه. یان نه‌گۆڕی و به‌رده‌وامی، یان دواپله بوون و کۆتایی. خۆشبه‌ختی هه‌میشه‌یی خۆشبه‌ختی نییه، هه‌روه‌ک چۆن چێژی (ئیرزابوونی) به‌رده‌وام ئه‌سڵه‌ن چێژ نییه.


لەكاتی نەبونی ئارایشتگاكاندا بەم حەوت ماددە سروشتییە قژتان ڕەنگ بكەن\n02:18 - 02/04/2020\nرۆمانێکی شێرزاد حەسەن بە شێوەزاری کورمانجی سەروو بڵاودەبێتەوە\nبكوژێكی سزادراو بە لەسێدارەدان، دەبێتە پەرلەمانتار\nچیرۆکى ئەو راوچیەى دەکەوێتە داوى نێچیرەکەى\nرۆژی جیهانى خوێندەوارى\nسێڵفی جیابونەوە تۆڕە كۆمەڵایەتییەكان دەخرۆشێنێت\nبڵاوبونەوەی ڤایرۆسی كۆرۆنا بۆتە هۆی داخستنی ئارایشتگاكان لەزۆرینەی وڵاتانی جیهان، ئەوەش كێشەی بۆ بەشێكی خانمان دروستكردووە بەتایبەت ئەوانەی فێری ڕەنگكردنی قژ و شاردنەوەی سپێتی بوون لە ئارایشتگاكاندا.\nڕەنگە تائێستا خانمان ئاگاداری ئەوە نەبن دەتوانرێت بە چەند پێكهاتە و گیراوەیەكی سوروشتی قژ ڕەنگ بكرێت و سپێتییەكەی بشرادرێتەوە، بەكارهێنانی ئەو گیراوانەش لەم كاتەدا زۆر گرنگە، تا ئەو كاتەی ژیان ئاسایی دەبێتەوە و ئارایشتگا و سەرنتەرەكانی جوانكاری دەكرێنەوە.\nئەو گیراوانە لە چەند ڕووەك و ماددەیەك دروست دەكرێن كە لەماڵی هەموواندا هەیە و كەسەكە پێویستی بە بەكارهێنانی بۆیە نابێت، هەروەها گیراوە سروشتییەكە هیچ زیانێك بە قژەكە ناگەیەنێت، بەڵكو بە پێچەوانەوە بەهێزی دەكات و لە چەند كێشەیەك دەیپارێزێت.\nدیارترین ئەو گیراوە و ماددانە بریتین لە:\n1- قاوە: ئەوانەی قژیان قاوەی تۆخە دەتوانن دوو كەوچكی گەورە لە پاشماوەی ئەو قاوەیەی گرتویانەتەوە یاخود قاوەی ئامادەكراوی ئاسایی بهێنن، لەگەڵ كەوچكی گەورە كۆندیشنەر و كەمێك ئاو تێكەڵی بكەن و بیبەن لەتەواوی قژیان، دواتر بە كیسێكی پلاستیك دایپۆشن و بۆ ماوەی كاتژمێرێك زیاتر پێوە بمێنێتەوە.\nئەگەر چەند جارێك دووبارەی بكەنەوە، ڕەنگەكەی تۆختر و جوانتر دەردەكەوێت.\n2- چای ڕەش: تایبەتمەندی دژە ئۆكسیدی تێدایە و ڕەنگێكی سروشتییە و لە كۆنەوە بۆ ڕەنگكردنی قژ بە ڕەش و قاوەیی بەكارهاتووە.\nبۆ بەكارهێنانی ئەو ڕێگایە 200 گرام چا لە لیترێك ئاودا بۆ ماوەی 30 خولەك دەكوڵێنرێت و بۆ ماوەی 24 كاتژمێر دادەنرێت پاشان دەپاڵێورێت، دوای شتنی قژ بە شامپۆ لێدەدرێت و بە قژەكەوە دەبێت بۆ ماوەی كاتژمێرێك و دواتر دەشۆرێت.\n3-گوڵە بەیبون: بۆ قژی ڕەنگ كاڵ بەكاردەهێنرێت، بڕێك گوڵە بەیبون لەگەڵ گوڵی هەمیشە بەهار و كەمێك زەردەچەوە تێكەڵ دەكرێت و دوو كوپ ئاوی گەرمی تێدەكرێت و بۆ ماوەی 20 خولەك دادەنرێت، پاشان بۆ ماوەی 30 خولەك دەدرێت لە قژ.\n4- ڕۆزماری: توانایەكی بەهێزی هەیە بۆ شاردنەوەی تاڵە سپییەكان بەتایبەت بۆ ئەوانەی قژیان قاوەییە.\nبۆ ئامادەكردنی چنگێك ڕۆزماری دەخرێتە لیترێك ئاوی گەرمەوە، دواتر بۆ ماوەی نیو كاتژمێر لەسەر ئاگرێكی كز دادەنرێت، پاشان بۆ ماوەی سێ كاتژمێر بەجێدەهێڵدرێت، دواتر لەگەڵ تۆزی گڵی سەوز تێكەڵ دەكرێت بۆ ماوەی كاتژمێرێك دەدرێت لە قژ.\n5- گیای مریەمی: كاریگەرییەكی زۆری هەیە لە شاردنەوەی قژی سپییەكاندا، 200 گرام لە گەڵای مریەمی دەكرێتە لیترێك ئاوی كوڵاوە، بۆ ماوەی 30 خولەك لەسەر ئاگرێكی كز دادەنرێت، پاش ساردبونەوەی بۆ ماوەی نیو كاتژمیێر دەدرێت لە قژ.\n6-شەربەتی چەوەندەر و گێزەر: بۆ ئەو كەسانە دەبێت كە قژیان ڕەنگی وەك مس وایە، شەربەتەكە دەدرێت لە قژ و بە كیسێكی پلاستیكی بۆ ماوەی كاتژمێرێك دادەپۆشرێت، دواتر كەمێك سەركەی سێو دەكرێتە تەشتێك ئاوەو قژەكەی پێدەشۆرێت.\n7- لیمۆ و هەنگوین، بۆ قژی ڕەنگ كاڵ بەركادێت، هەروەها قژی قاوەی تۆخ و كەستانەی كاڵ دەكاتەوە، سودێكی زۆریشی بۆ پێستی سەر هەیە.\nگیراوەكە لە هەنگوین و ئاوی لیمۆ ئامادە دەكرێت و بۆ ماوەی دوو كاتژمێر بە قژەكەوە دەمێنێتەوە، باشتریشە سێ بۆ چوار جار دووبارە بكرێتەوە تا ئەنجامێكی باش بدات بەدەستەوە.\nچەند ڕێنماییەكی گرنگ:\n-باشترە قاپی تەختە یان شوشە بۆ گیراوەكان بەكاربهێنرێت، چونكە قاپە پلاستییكییەكان لەگەڵ ڕەنگەكان كارلێك دەكەن ڕەنگەكە توشی ئۆكساندن دەبێت.\n-داپۆشینی قژ بە نایلۆن ئەنجامێكی باشتر دەدات لە دەستەوە.\n-ئەگەر گیراوەكان زیاتر لە جارێك بدرێن لە قژەكە بەشێوەیەكی جوانتر دەردەكەوێت.\n-تێكەڵكردنی سركەی سێو لەگەڵ ئەو ئاوەی قژی پێدەشۆیت، دەبێتە هۆی جێگركردنی ڕەنگەكە لەسەر قژەكە و بریقەیەكی جوانی پێدەبەخشێت.\n-باشترە دوای ئەوەی گیراوەكانی لێدەدرێت قژەكە بۆ ماوەی چوار ڕۆژ نەشۆرێت تا ڕەنگەكەی لەسەر جێگیر دەبێت.\n18889 جار خوێندراوەتەوە\nموچەى مانگى چوار بە لێبڕینى (18%) دابەشدەکرێت\nسەرۆک وەزیرانی عێراق پارتێکی سیاسی دادەمەزرێنێت\nچەند فەرمانبەرێک لەکاتی وەرگرتنی بەرتیلدا دەستگیرکران


دڵخوازەكەی شاژنە ئان\n9/11/2019 11:11 AM\nئەم فیلمە چیرۆكی شاژنە ئانی بەریتانیایە، لەسەدەی هەژدەدا، ئەو شاژنە نەخۆشەی بەریتانیای مەزن ناوی رۆیشتووە، ئەم شاژنە وەك لە فیلمەكەشدا كاری لەسەر كراوە، چەشنی هەندێك لە سەرۆك و پاشاكانی دنیا هاوڕەگەزبازبووە، لەپاڵ مێردەكەیدا عاشقی ژنێك بووە، ئەو ژنەش كە سارا چەرچڵی داپیرە گەورەی چەرچڵی سەرۆك وەزیرانە بلیمەتەكەی بەریتانیابووە، كە توانی شاژنە ئان بەكاری بهێنێ بۆ مەرامە سیاسییەكانی خۆی و بۆ بەرژەوەندی مێردەكەی. چیرۆكی فیلمەكە باس لە بەریتانیای سەدەی هەژدە دەكات، شاژنە ئان ئەو خاتوونە لاواز و نەخۆشەی وەك میراتی دەسەڵاتی شاهانەی بۆ ماوەتەوە، لەو ماوەیەدا دەستی بەسەر تەختی پاشایەتیدا گرتووە، بەڵام بەهۆی عەشقێكی شێتانەوە بۆ سارا چەرچڵ هەیبووە زۆری عەزاب چەشتووە، سارا ئەو خاتوونەی ئەوینداری و سەرمەستی شاژنە ئانی بەكارهێنا بۆ بەرژەوەندی سیاسی خۆی، شاژنە ئانیش لە تاو ئەو عەشقەی بۆ هاوڕەگەزەكەی هەیبووە فەرمانڕەوایی وڵاتەكەی خستووەتە ژێر دەستی ئەو خاتونەی هاوڕێیەوە، كە خاتوو سارا بوو، فیلمەكە چیرۆكی حەز و لادانی سێكسیی شاژنێكی دەسەڵاتدارە كە شێت و شەیدای سارا بووە، گەرچی شاژنە ئان مێردی هەبووە و خۆشیویستووە، بەڵام بەگوێری ئەوەی لەفیلمەكەدا هاتووە شاژن ئەوەندە عاشقی سارای هاوڕەگەزی خۆی بووە بە ئەندازەی عەشقی مێردەكەی.\nبابەتی لادانی سێكسی و هاوڕەگەزبازی نەك هەر لە بەریتانیای ئەو سەردەمە بگرە لە پێشتر و لە پاشتریش بابەتی هاوڕەگەزبازی و لادانی سێكسی هەروەكو چۆن لە ناو خەڵكی ئاساییدا هەبووە، لەنێو دەسەڵاتدارانیشدا هەبووە، گەلێك دەسەڵاتدار هەبوون عاشقی هاوڕەگەزی خۆیان بوون، شاژنە ئانیش یەكێك لەو ژنانەبووە عاشقی ژنێكی هاوڕێی خۆی بووە، ئەم فیلمەش چیرۆكی ئەو عەشقەیە نادروستەیە كە لەسەدەی هەژدەدا لەناو كۆشكی پاشایەتی بەریتانیا روویداوە.\nسارا لەرێگای سۆزی شاژنە ئانەوە توانیوێتی دەست بەسەر چەند پۆستێكدا بگرێت بۆ بەرژەوەندی مێردەكەی، لەگەڵ ئەوەشدا شاژنە ئانی تووشی گەلێك ناڕەحەتی كردوە، زۆرجار خۆی لێ نەبان كردووە، تاوەكو ئازاری بدات خۆی لێ دزیوەتەوە، بەڵام لە كۆتایی دا بەدەركەوتنی ژنێكی دیكە رۆڵی سارا لەنێو كۆشكی دەسەڵاتدا لاواز دەبێ و شاژنە ئان ئەوجارە عاشقی ژنە خزمەتكارێكی دیكە دەبێ بەنێوی ئەبیگەیڵ. ئەم فیلمە لە نواندنی ئۆلیڤیا كۆڵمانە، كە رۆڵی شاژنە ئان دەبینێ و ڕەیچڵ ویتس رۆڵی سارا چەرچڵ دەبینێ. كە دوو كارەئەكتەری سەركی فیلمەكەن. دەرهێنەری فیلمەكەش یۆرگوس لارسیمۆسە، كاتی فیلمەكە 119 خولەكە. ئەم فیلمە بەدەر لە ئۆسكار چەندین خەڵاتی بردووە.\nشاژنە ئان كێیە؟\nشاژنە ئان، شاژنی بەریتانیا لەساڵی 1665 لە لەندەن لە دایكبووە. چەند ساڵێك لە فەرەنسا ژیاوە. ساڵی 1683 لەگەڵ شازادە جۆرجی دانیماركی ژیانی ژن و مێردایەتی دروستكردوە، بەڵام لەو ژیانەیدا دڵخۆش نەبووە و چەند جارێكیش منداڵی لەبارچووە. لەساڵی 1707 ئینگلتەرا و سكۆتلەندای پێكەوە بەستەوە و كردی بە شانشینێك، شاژنە ئان بوو بە یەكەمین شای بەریتانی گەورە. بەڵام خەوشی ئەم ژنە ئەوە بووە زۆر لەژێر كاریگەری ژنێكی هاوڕێی بوو بە ناوی سارا چەرچڵ. كە ژنی دۆق مارلبۆرۆ بووە و داپیرەی وینستۆن چەرچڵی سەرۆك وەزیرانی بەریتانیابووە. شاژنە ئان شێتانە عاشقی سارا بووە، ئەوەی ماوەتەوە لەو چیرۆكە و دەگێڕدرێتەوە، ئەوان ئەوەكو دوو عاشق هۆگری یەكتر بوونە. گەرچی شاژنە ئان مێردەكەی خۆشەویستووە، بەڵام عەشقی ساراش لە رۆحیدا بووە، شێتانە بۆی سووتاوە، زۆرجار مەودایەكی دووری بڕیوە تەنیا بۆ ئەوەی چاوی بەسارای خۆشەویستی بكەوێت. ساراش بەكاری هێناوە و سوودی لێ بینیوە بۆ مەرامی سیاسی خۆی و بەرزكردنەوەی پلەی مێردەكەی، یاری بە شاژنە ئان كردووە لە پێناو بەرژەوەندی مێردەكەیدا. چەندین بەرژەوەندی سیاسی و مادی بۆ مێردەكەی لە ڕێگەی عەشقی ئانەوە دەستەبەركردووە. پەیوەندی نێوان ئەو دوو ژنە "شاژنە ئان و سارا" درێژەی كێشاوە، بۆ ماوەی بیست ساڵ، شاژنە ئان وەك لەفیلمەكەشدا هاتووە لەكۆتاییدا بڕیار دەدات كەسێكی دیكە پەیدا بكات، ئەو كەسەش ژنێك بووە بەناوی ئەبیگەیڵ. ئان دەستبەرداری سارا دەبێ و عاشقی ئەبیگەیڵ دەبێ. ئەو ژنەی لە جێگەی سارا بووە بە دڵخوازی شاژنە ئان، ئەمەش بۆەتە هۆی ئیرەیی سارا چەرچڵ و كاتێ بەمە دەزانێ دەست دەكات بە بڵاوكردنەوەی قسە و قسەڵۆك، جاڕی لێ ئەدات، گوایە شاژنە ئان لەگەڵ ئەبیگەیڵ پەیوەندی سێكسیان هەیە. شاژنە ئان بەو جۆرە ماوەتەوە تاوەكو 1714 كۆچی دوایی كرد.


بەهۆی کارەساتە سروشتیەکانەوە ٧٧ ملیار دۆلار زیان دروست بووە\nکۆمپانییەکی بیمەی سویسرا بە ناوی سویس رێ راگەیەنراوێکی بڵاوکرەوە و باسی ئەوەی کرد، لە شەش مانگی رابردوودا لە جیهاندا بەهۆی کارەساتە سروشتیەکانەوە ٧٧ ملیار دۆلار زیان دروست بووە.\nلە ئیتاڵیا لانیکەم لە ٥٠٠ شوێن ئاگرکەوتوەتەوە\nلە ئیتاڵیا تیمەکانی ئاگرکوژێنەوە هەوڵ دەدەن ئاگری دارستانەکان کۆنتڕۆڵ بکەن کە لە ٥٠٠ شوێن کەوتوەتەوە. بەهۆی روداوەکانی ئاگرکەوتنەوە ٤ کەس گیانیان لەدەستداوە.\nنوێنەرایەتی خۆبەڕێوەبەریی خۆسەری لە جنێف کرایەوە\nنوێنەرایەتی بەڕێوەبەری خۆسەری باکور و رۆژهەڵاتی سوریا بۆ کاروباری دیپلۆماسی لە شاری جنێفی سویسرا بە رێورەسمێک کرایەوە.\nلە سودان لافاو دروست بوو: هەزاران ماڵ ژێرئاوکەوتن\nلە سودان رۆژی شەمە بەهۆی بارانێکی بەلێزمە، لافاو دروست بوو و بە هەزاران ماڵ ژێرئاوکەوتن.\nلە دارستانی وڵاتانی سەر دەریای سپیی ناوەڕاست دا چەندین ئاگری گەورە کەوتوونەتەوە. گوندەکانی باکووری پایتەختی ئەسینای وڵاتی یونان بەهۆی تەشەنەى ئاگرەکانەوە چۆڵکراون.\nلە هەموو فەڕەنسا لەدژی کارتی ڤاکسین لە ١٦٠ ناوەند چالاکی ئەنجامدران و ١٦٠ هەزار کەس بەشداریان لە چالاکیەکاندا کرد.\nلە بەلجیکا، دوای کارەساتی لافاو کە ٣٦ کەس گیانیان لەدەستدا، جارێکی دیکە بارانێکی بەخوڕ دەستیپێکرد. لە چەندین ناوچە لافاو دروست بوو.\nبە سەدان کۆچبەر لە بروکسەل کۆتاییان بە چالاکی مانگرتن لە خواردن هێنا\nئەو کۆچبەرانەی کە لە بروکسەلی پایتەختی بەلجیکا لە سێ شوێنی جیاواز دەستیان بە چالاکی مانگرتن لە خواردن کردبووە، دوای ئەوەی لەگەڵ بەرپرسە باڵاکانی ئەو وڵاتە چاوپێکەوتنیان ئەنجامدا، کۆتاییان بە مانگرتنەکە هێنا.\nلە بەلجیکا و ئەڵمانیا زیاتر لە ٩٣ کەس گیانیان لەدەستدا و بە سەدان کەسی دیکەش بێسەروشوێنن\nلە بەلجیکا و ئەڵمانیا بەهۆی لافاوە ٩٣ کەس گیانیان لەدەستدا و بە سەدان کەس بێسەروشوێن بوون.\nلە مارسیلای یادی بەرخودانی ١٤ تەمووز کرایەوە\nلە شاری مارسیلای فەڕنسا یادی بە شکۆی ١٤ تەمووزی مانگرتنی تا مردن کرایەوە.\nگەنجانی کورد لە مارسیلا چالاکیان کرد\nتەڤگەری گەنجانی کورد لە شاری مارسیلای فەرەنسا لە دژی داگیرکاری لە ناوەڕاستی شار چالاکیان کرد.\nلە نیجێریا تاڵانچیەکان لە ٥ گوند بە دەیان کەسیان کوشت\nلە ٥ گوندی ویلایەتی زامفارای نیجێریا بەپێی گوتەی بەرپرسان ٣٥ و بەپێی گوتەی خەڵکی هەرێمەکە ٤٣ کەس کوژراون.\nلە بەنگلادیش کارگەیەک سووتا، لانیکەم ٥٠ کەس گیانیان لەدەستدا\nلە شارێکی نزیکی دەکای پایتەختی بەنگلادیش کارگەی هاشیم فۆد ئەند بیڤیراج سووتا، لانیکەم ٥٠ کەس گیانیان لەدەستدا.\nبزوتنەوەی تالیبان دەروازەی سنوری نێوان ئێران و ئەفغانستانی کۆنتڕۆڵ کرد\nبزوتنەوەی تالیبان رایگەیاند، هێزەکانیان دەروازەی سنوری ئیسلام کالەی نێوان ئێرانو ئەفغانستانیان کۆنتڕۆڵ کردووە.\nپەرلەمانی سوید جارێکیتر لۆڤینی بۆ سەرۆک وەزیران هەڵبژاردەوە\nپەرلەمانی سوید جارێکیتر ستیفان لۆڤین سیاسەتمەداری سۆسیال دیموکراتی بۆ سەرۆک وەزیرانی ئەو وڵاتە هەڵبژاردەوە.\nلە ژاپۆن بەهۆی لافاوەوە بە دەیان کەس بێسەروشوێن بوون\nبەهۆی لافاو و رووچوونی زەویەوە لە شاری ئاتامی ژاپۆن، بە دەیان کەس بێسەروشوێن بوون.\nئەمریکا و ئوکراینا لە دەریای ڕەش مانۆری سەربازی ئەنجام دەدەن\nئوکراینا و بە دەیان وڵات بە سەرۆکایەتی ئەمریکا لە دەریای ڕەش مانۆرێکی سەربازی ئەنجام دەدەن\nلە چین خوێندگایەکی هونەری بەرگری سووتا: ١٨ کەس گیانیان لەدەستدا\nلە ناوەندی چین، خوێندگایەکی بەرگری سووتا. لە ئەنجامدا ١٨ کەس گیانیان لەدەستدا و ١٦ کەسیش بریندار بوون.\nئەنجامنامەی کۆبونەوەی سەرۆکەکانی وڵاتانی ئەندامی ناتۆ ئاشکراکرا. لە ئەنجامنامەکەدا راگەیەنرا کە هاوکاریکردنی ناتۆ بۆ تورکا لە رووی 'رێوشوێنی ئاسایش' زیادکراوە.\nلە مەکسیک چاڵێک کە ٢٩ی ئایار دروست ببوو، رۆژ بە رۆژ گەورەتر دەبێت\nلە شاری سانتا ماریا زاجاتیپتجی ویلایەتی پوبلای مەکسیک چالێکی گەورە لەسەر زەویەکی کشتوکاڵی دروست ببوو و رۆژ بە رۆژ گەورەتر دەبێت.\nلەسەر سنوری یونان و تورکیا رێوشوێنی نوێی یەکێتی ئەوروپا\nیونان بۆ رێگریکردنی لە پەنابەران کە بەرەو ئەوروپا دەچن ئاسایشی سنوری زیاتر کرد.\nلە قوبرس هەڵبژاردنی گشتی بەڕێوەچوو\nلە کۆماری قوبرس گەل بۆ هەڵبژاردنی گشتی چوونە سەر سندوقەکانی دەنگدان. بۆ ٥٦ ئەندامی پەرلەمان ٢١ حیزب بەشداری هەڵبژاردن بوون. لە ئەنجامدا حیزبی دیسی بە سەرۆکایەتیی سەرۆکی قوبرس ئاناستاسیادیس بووە یەکەم و حیزبی ئاکیل-یش بووە دووەم.\nلە میامی هێرشی چەکداری: ٢ کەس کوژران و ٢٠ کەس بریندار بوون\nلە میامی ئەمریکا لەبەردەم هۆڵێک کە کۆنسێرتی تێدا سازکرابوو هێرشێکی چەکداری ئەنجامدرا و لە ئەنجامدا ٢ کەس کوژران و ٢٠ کەس برینداربوون.\nکودەتاچییەکەی مالی بووە سەرۆکی وڵات\nدادگای دەستووری مالی بڕیاریدا عەقید ئەسیمی گویتا وەک سەرۆکی نوێی وڵات دەستبەکاربێت، پاش ئەوەی هەفتەی ڕابردوو سەرکەوتنی کودەتاکەی لە دژی سەرۆکی وڵات و سەرۆک وەزیرانی ڕاگەیاند.\nئەمریکا پێش وادەی دیاریکراو هێزەکانی لە ئەفغانستان دەکشێنێتەوە\nوەزیری بەرگری ئەمریاکا ڕایگەیاند کە وڵاتەکەی لەوانەیە پێش وادەی دیاریکراو هێزەکانی لە ئەفغانستان بکشێنێتەوە.


په‌رتوکا پیرۆز » مزگینیا مەرقۆسی » به‌شێ 8\nتێركرنا چوار هزار كەسان\nد وان رۆژان دا، دیسان گەلەك خەلك كۆم بوون و چ خوارن ل گەل وان نەبوو بخۆن. ئینا عیسای گازی كرە شاگردێن خۆ و گۆتە وان:\n«دلێ من یێ ب ڤی جەماوەری ڤە، چنكو ئەڤە سێ رۆژە ئەو ل گەل من و وان چ نینە بخۆن.\nئەگەر ئەز وان برسی بهنێرمە مالێن وان، دێ ب رێكێ ڤە كەڤن و هندەك ژ وان یێ ژ دویر هاتین.»\nئینا شاگردێن وی گۆتێ: «ژ كیڤە مرۆڤ دشێت ل ڤی چۆلی ڤان ژ نانی تێر بكەت؟»\nئینا پرسیار ژ وان كر: «هەوە چەند نان هەنە؟» وان گۆت: «حەفت.»\nئینا عیسای فەرمان ل جەماوەری كر كو ل سەر ئەردی رویننە خوار. پاشی هەر حەفت نان هەلگرتن و سوپاسیا خودێ كر و كەر كرن و دانە شاگردێن خۆ، دا ئەو ل بەر جەماوەری بدانن. وان ژی ل بەر وان دانا.\nهەروەسا هندەك ماسیێن بچویك ل گەل وان بوون، ئینا عیسای ژ بەر وان ژی سوپاسیا خودێ كر و فەرمان ب بەڵاڤكرنا وان ژی دا.\nئەوان خوار و تێر بوون، پاشی پرتێن بەرمایكان راكرن، كو حەفت سەڤیك بوون.\nئەوێن ل وێرێ نێزیكی چوار هزار كەسان بوون. پشتی ئەو ڤەڕەڤاندین،\nد گاڤێ دا ل گەل شاگردێن خۆ ل بەلەمێ سیار بوو و چوو دەوروبەرێن دەلمانوتە.\nفەریسی نیشانەكێ دخوازن\nفەریسی دەركەفتن و ل گەل وی دەست ب گەنگەشەیێ كر و نیشانەك ژ ئەسمانی[a] ژێ خواست، داكو وی پێ تاقی بكەن.\nئینا ئاخینكەك ژ نیڤا دلێ خۆ راهێلا و گۆت: «بۆچی ئەڤ نفشە نیشانەكێ دخوازیت؟ راستیێ دبێژمە هەوە: چ نیشان بۆ ڤی نفشی ناهێنە دان.»\nپاشی ئەو هێلان و جارەكا دی ل بەلەمێ سیار بوو، بۆ لێڤا دی یا دەریاكێ چوو.\nهەڤیرترشێ فەریسیان و هەڤیرترشێ هێرودێسی\nشاگردان ژ بیر كربوو كو نانی ل گەل خۆ ببەن، ژ ئێك نانی پێڤەتر د بەلەمێ دا ل گەل وان نەبوو.\nعیسای شیرەت ل وان كر و گۆت: «ئاگەهدار بن، ژ هەڤیرترشێ فەریسیان و هەڤیرترشێ هێرودێسی هشیار بن.»\nئینا ئەوان د ناڤبەرا خۆ دا دانوستاندن كر و گۆتن: «نان د گەل مە دا نینە، لەوما یێ ڤێ دبێژیت.»\nئینا عیسای زانی و گۆتە وان: «هوین بۆچی د ناڤبەرا خۆ دا دبێژن كو نان ل گەل هەوە نینە؟ ما هێشتا هەوە نەزانیە و هوین تێنەگەهشتینە؟ ئەرێ ما تا ڤێ گاڤێ ژی هوین د مەژی هشكن؟\nما هەوە چاڤ هەنە و هوین نابینن؟ هەوە گوهـ هەنە و هوین نابهیسن؟[b] ما ناهێتە بیرا هەوە،\nدەمێ من پێنج نان بۆ پێنج هزاران كەر كرین، هەوە چەند سەڵكێن تژی ژ بەرمایكان راكرن؟» وان بەرسڤا وی دا: «دوازدە.»\nهەروەسا وی گۆت: «و دەمێ من حەفت نان بۆ چوار هزاران كەر كرین، هەوە چەند سەڤیكێن تژی ژ بەرمایكان هەلگرتن؟» وان بەرسڤ دا: «حەفت.»\nئینا گۆتە وان: «ما هێشتا هوین تێنەگەهشتینە؟»\nساخكرنا كۆرەیەكی ل بێت‌سایدا\nئەو گەهشتنە بێت‌سایدا و هندەكان كۆرەیەك ئینانە نك و هیڤی ژێ كرن كو ئەو دەستێ خۆ بكەتێ.\nئینا ئەوی دەستێ كۆرەی گرت و برە ژ دەرڤەی گوندی، ل وێرێ تف كرە چاڤێن وی و دەستێن خۆ دانانە سەر وی و پرسیار ژێ كر: «تۆ تشتەكی دبینی؟»\nئەوی ژی بەرێ خۆ دا دۆرێن خۆ و گۆت: «ئەز مرۆڤان دبینم، دێ بێژی دارن بڕێڤە دچن.»\nعیسای دیسان دەستێن خۆ دانانە سەر چاڤێن وی. ئینا یێ كۆرە بەرێ خۆ دا دەوروبەرێن خۆ و بیناهی ڤەگەڕیا چاڤێن وی و هەمی تشت ب زەڵالی دیتن.\nپاشی ئەو هنارتە مالا وی و گۆتێ: «نەچە د ناڤ گوندی دا.»\nپاشی عیسا و شاگردێن خۆ چوونە گوندێن قەیسەریا فیلیپۆسی و د رێكێ دا پرسیارا شاگردێن خۆ كر: «خەلك دبێژن ئەز كیمە؟»\nئینا بەرسڤا وی دان: «هندەك دبێژن تۆ یوحەننایێ تافیركەری و هندەك دبێژن تۆ ئلیاسی و هندەك دبێژن تۆ ئێك ژ پێغەمبەرانی.»\nئینا پرسیارا وان كر: «و هوین چ دبێژن، ئەز كیمە؟» پەترۆسی بەرسڤا وی دا و گۆت: «تۆ مەسیحی[c] .»\nئینا فەرمان ل وان كر كو بەحسێ وی بۆ كەسێ نەكەن.\nعیسای دەست ب فێركرنا وان كر، كو دڤێت كوڕێ مرۆڤ گەلەك ئازارێ بكێشیت و ژ لایێ ریهسپی و سەرۆكێن كاهنان و مامۆستایێن دەستووری ڤە بهێتە رەتكرن و بهێتە كوشتن و پشتی سێ رۆژان راببیتەڤە.\nوی ئاخفتنا خۆ ب ئاشكرایی گۆت، ئینا پەترۆسی ئەو ڤەدەر كر و پاشڤە بر.\nلێ عیسا زڤڕی و بەرێ خۆ دا شاگردێن خۆ و ل پەترۆسی حەیتاند و گۆت: «ژ بەر چاڤێن من هەڕە هەی ئبلیس! چنكو هزرێن تە نە ل سەر تشتێن خودێنە، لێ ل سەر تشتێن مرۆڤانە.»\nپاشی گازی جەماوەری و شاگردێن خۆ كر و گۆتێ: «ئەگەر ئێكی بڤێت ل دویڤ من بهێت، بلا خۆ ماندەل بكەت[d] و خاچا خۆ هەلگریت و ب دویڤ من بكەڤیت.\nژ بەر كو ئەوێ بڤێت ژیانا خۆ قورتال بكەت، دێ وێ ژ دەست دەت، لێ ئەوێ ژیانا خۆ ژ پێخەمەتی من و مزگینیێ ژ دەست بدەت، دێ وێ قورتال كەت.\nئەڤجا دێ چ مفایێ مرۆڤی بیت، ئەگەر هەمی جیهان ب دەست خۆ ڤە ئینا، لێ ژیانا خۆ ژ دەست دا؟\nمرۆڤ دشێت ب پێش ژیانا خۆ ڤە چ بدەت؟\nچنكو هەر كەسێ ل بەر چاڤێن ڤی نفشێ دەهمەنپیس[e] و گونەهكار شەرم بكەت دانپێدانێ ب من و پەیڤێن من بكەت، كوڕێ مرۆڤ ژی، دەمێ ب مەزناهیا بابێ خۆ ڤە ل گەل فریشتەیێن پیرۆز دهێت، دێ شەرم كەت دانپێدانێ ب وی بكەت.»\na. 8:11 q ژ ئەسمانی: ئانكو ژ خودێ\nb. 8:18 یەرمیا 5:21؛ حزقیێل 12:2\nc. 8:29 ل فەرهەنگۆكێ بنێڕە مەسیح*.\nd. 8:34 ئانكو: بلا دەست ژ حەز و خۆشیێن خۆ یێن ڤێ جیهانێ بەردەت.\ne. 8:38 q دەهمەنپیس: هێمایە بۆ كەسێن نە وەفادار ل گەل خودێ.


کێشەی کارەبا هەر بەردەوامە\n13:23 - 9 پووشپەڕ 2719\nکوردستان میدیا: سەرەڕای ڕەخنەکانی خەڵک لە پچڕانی بەردەوامی کارەبا لە شارەکانی کوردستاندا، تاکوو ئێستا ئەم کێشەیە چارەسەر نەبووە و ئەگەری سووتانی کەرەستە کارەباییەکانیش لە ئارادایە.\nبڵاوبوونەوەی گرتەیەکی ڤیدیۆیی لە گەڕەکی "موارەک ئاوا"ی شاری سنه، نیشان دەدات کە سەرەڕای هەموو ناڕەزایەتییەکانی خەڵک بە پچڕانی کارەبا، ئێستاکە کارەبا لە حاڵەتی هاتوچوونێکی زۆردایە کە بە ئەگەری زۆرەوە، سووتان و لەکارکەوتنی زۆربەی کەرەستە کارەباییەکانی بەدواوە دەبێت.\nلە دەستپێکی وەرزی هاوینی ئەمساڵەوە و هاوکات لەگەڵ بەرزبوونەوەی پلەی گەرما و چوونەسەرەوەی پێویستیی خەڵک بە کارەبا و کەرەستە فێنککەرەوە کارەباییەکان، تاکوو ئێستا کێشەی نەبوون و پچڕانی کارەبا کێشەی زۆری بۆ خەڵک، بەتایبەت لە پارێزگای سنەدا دروست کردووە.\nهاوکات لەگەڵ ناڕەزایەتییەکانی خەڵک، بەرپرسانی ڕێژیم لە جیاتیی چارەسەرکردنی کێشەکە و دابینکردنی کارەبا، داوایان لە خەڵک کردووە کە بەکارهێنانی کارەبا کەم بکەنەوە و لەو کەرەستە فێنکەرەوانه کەڵک وەرگرن کە کەمتر کارەبایان پێویستە.\n"هیوا لهۆنیان"، بەرپرسی گشتیی شیرکەتی کارەبای ڕێژیم لە پارێزگای سنەدا، لە وتووێژێکیدا لەگەڵ هەواڵدەریی "دەنگ و ڕەنگـ"ـی ڕێژیم، وێڕای ئاماژه بە نەبوونی کارەبا و پچڕانی کورتماوەی کارەبا، ڕایگەیاندووە کە ئەگەر بەکارهێنانی کارەبا کۆنترۆڵ نەکرێت، ئەگەری بڕانی درێژخایەنی کارەبا لە ئارادایە.\nنەبوونی جۆرەکانی خزمەتگوزاری وەکوو ئاو و کارەبا، لە نوێترین کێشەکانی خەڵکی کوردستانن. ناڕەزایەتییەکانی خەڵک بەرانبەر بەم کێشانە لە لایەن ڕێژیمەوە هیچ وڵامێکی نییە. کاربەدەستانی ڕێژیم لەم کاتە قەیراناوییانەدا تەنیا باس لە کەم بەکارهێنان لە لایەن خەڵکەوە دەکەن و هیچ ئاڵترناتیڤێکی گونجاویان بۆ چارەسەریی کێشەکان لەبەر دەستدا نییه.


ئەرێ ئاوی کەوسەرە؟\nزۆربەمان گوێبیستی دەستەواژەی سامانی نەتەوەیی یان سامانی نیشتمانی بوین، لێرەدا تەنها ئەوەندە ئەڵێین ئەگەر لێکدانەوەیان بۆ بکەین، ئەوا زۆر بەسانایی ئەتوانین بڵێن بەمانای سامانی گشتی‌و موڵکی هەموان دێت، وەک سامانی ژێر زەوی، ئاو، خاک، کانەکان، نەوت.. تاد.\nخۆ ئەگەر بمانەوێت ئەوانەش تێبگەن کە خۆیان نایانەوێت تێبگەن، ئەوا ئەتوانین بڵێین نیشتمان بەئەرزو ئاسمان‌و ژێرزەوی‌و سەر زەویەوە هی هەموانە، بەڵام ئەوەی لێرەدا ئەمانەوێت لێی بدوێین (ئاو)ە.\nئاو گەورەترین سامانێکە کە ئەتوانین بڵیین هەم نیشتمانی‌و هەم نەتەوەییشە بێ چەندو چون، هەر تاکێک کە لەسەر ئەم هەسارەیە بژی ئەوا بەشی پێوەیەتی مافی خۆیەتی کە بەپێی پێویست بەکاری بهێنێت‌و لەهەمانکاتیشدا ئەرکی سەرشانیشیەتی کە بیپارێزێ‌و بەشێوەیەکی دروست لێی بڕوانێت، کرۆکی باسەکەی ئێمە بابەتێکە کە لەهەموو جیهاندا خەریکە ئەو سامانە گشتیە کە مافی مرۆڤی سەر زەویە لێی زەوت ئەکرێت، ئەچێتە قاڵبی تاوانێکی ترەوە کە شارستانیەت بێپەروا بەرامبەر مرۆڤ ئەنجامی ئەدات، ئەویش گۆڕێنی ئاوە لەسامانی نەتەوەیی‌و نیشتمانیەوە بۆ کاڵایەکی بازرگانی‌و بەبوتڵ کردنی، با بپرسین کلتوری بەبوتڵ کردنی ئاو تەمەنی چەندە؟ پێش سەردەمی بوتڵی پلاستیکی ئاو چۆن ئەگەشتە دەست مرۆڤ؟ کێ فرۆشیارەو کێ کڕیارە؟\nسەدان پرسیاری تریش، لەهەموو جیهانداو لەم سەردەمی شارستانیەتەداو لەسەدەی بیستدا بەتایبەتی هەمو حکومەتەکان بەسەرمایەداری‌و چەپ‌و باش‌و خراپەوە ئەرکی ئەوەیان لەئەستۆ گرتبوو کە ئاو بگەیەننە دەست هاوڵاتی وڵاتەکانیان یان هەر هیچ نەبێ بەباشی دابەشی بکەن، بەڵام لەگەڵ لەبوتڵ نانی ئاوو کردنی بەکاڵایەکی بازرگانی، دەسەڵاتەکان خۆیان بوون بەیارمەتیدەرێک بۆ ئەو پرۆسەیە، کە تاوانێکە بەرامبەر مرۆڤ‌و ژینگەش، پاش ئەوەی زۆرێک لەوڵاتانی دنیا لێکۆڵینەوەی وردیان بۆ ئەم بابەتە کرد، گەیشتنە ئەو دەرئەنجامەی چەند ڕێکارێک بگرنەبەر، وەک گرنگیدان بەپاڵاوتن‌و پاک کردنەوەی ئاوو گەیاندنی بۆ هەمو ماڵ‌و دامەزراوەو شوێنێک هەروەها باجێکی زۆر لەسەر کۆمپانیا بەرهەمهێنەکانی ئاوی بوتڵ دانێن، گرنگیدان بەلایەنی میدیاو بڵاوکردنەوی ڕۆشنبیری بۆ هاوڵاتیان وەک گرنگیدان بەو ئاوەی لەڕێی لولەوە ئەگاتە دەست هاوڵاتی، ئەو زیانانەش کە بوتڵی پلاستیکی لەژینگەی ئەدا، لەزۆر وڵاتی دنیادا گرنگیەکی زۆر ئەدەن بەپڕۆژەکانی پاڵاوتن‌و پاککردنەوەی ئاو، بەهۆکاری ئەوەی مافی هەمو کەسێکە ئاوی پاکی بگاتێ. پاراستنی ژینگەش دەسکەوتێکە کە بەهیچ نرخێک مەزەندە ناکرێت، لەشارێکی وەک ڤیەننادا ئاوێک ئەگاتە دەست هاوڵاتی کە تەواو ئاوێکی سازگارەو لە ١٠٠% بۆ خواردنەوە ئەشێت، بەڵام ٧٥٠ ملیلی لیتر ئاوی بوتڵ بەنزیکەی دوو یۆرۆیە، ئەمەش ئاشکرایە بۆچی؟\nلەم کوردستانەی ئێمەشدا ڕۆژگارێک بوو لەسرودەکانماندا بەدەنگی بەرز ئەمانوت (ئاوی کەوسەرە خاکی گەوهەرە)، بەڵام ئەوەتا لەبەر خاتری بەکاڵا کردنی ئاوو چەند کۆمپانیاو گیرفانێک، دەمێکە گەوهەرەکەی لەمەزاتخانەی سیاسیدا هەڕاج کراوە، کەوسەرەکەش ئەوە حاڵیەتی!\nوا ئەمجارەش ئەم بانگە ئەدەین بەگوێی دەسەڵاتدا، تکایە بەچاوی زانین‌و زانست سەیری ئاو بکەن، شەڕی داهاتو لەجیهاندا شەڕی ئاوە، ڕۆژێکیش دێت ئاو لەنەوت بە بەهاتر دەبێت، ئاو موڵکی گشتیەو هی هەموانە با بۆ هەموان بێت، مافی هەمو تاکێکی کۆمەڵە ئاوێکی شیاوی بگاتە دەست.


حوکمى بەکارهێنانى وشەى صودفە چیە؟ ئایا دروستە بڵیم بە صودفە فڵانەکەسم لەبازاڕ بینى؟: ماڵپەڕی وەڵامەکان\nهەمەجۆرحوکمى بەکارهێنانى وشەى صودفە چیە؟ ئایا دروستە بڵیم بە صودفە فڵانەکەسم لەبازاڕ بینى؟\nحوکمى بەکارهێنانى وشەى صودفە چیە؟ ئایا دروستە بڵیم بە صودفە فڵانەکەسم لەبازاڕ بینى؟\nهیچى تێدا نیە کە مرۆڤ وشەى صودفە بەکاربهێنێ کاتێک کە باسی بینیى کەسێک دەکات چونکە مەبەستى قسەکەر لەو کاتەدا ئەوەیە کە پێشتر مەوعیدیان نەبوە کە لەو کاتە یەک ببینن بەڵکو بە صودفە یەکیان بینیوە ، نەک مەبەست پێى ئەوە بێ کە بە بێ تەقدیرى خواى گەورە یەکیان بینیوە .\nوە وشەى صودفە لەهەندێ لە فەرمودەکاندا هاتووە لەوانە :\nعَنْ أَنَسٍ قَالَ فَانْطَلَقْتُ بِهِ ( يعني بعبد الله بن أبي طلحة ) إِلَى رَسُولِ اللَّهِ صَلَّى اللَّهُ عَلَيْهِ وَسَلَّمَ فَصَادَفْتُهُ وَمَعَهُ مِيسَمٌ ) . . . الحديث. رواه مسلم (2144)\nوەڵامى شێخ محمد بن صالح العثیمین رحمه الله\nوە هەروەها پرسیار کراوە لە شێخ عبید بن عبدالله الجابری حفظه الله :\nئایا حوكمی بەكارهێنانی ووشەی " سوتفە " چیە؟ بۆ نموونە: دەڵێیت: بە سوتفە فڵانە كەسم بینی.\nئاساییە و هیچ رێگریەكی تێدا نیە ، وەكو ئەوە وایە بڵێیت هاوكات بوو ، وەكو بڵێیت بە سوتفە گەیشتم پێی یان بە سوتفە گوێم لێ بوو ئەوا ئاساییە.\nبەڵام ئەوا ئاسایی وڕێگە پێدراو نیە ئەگەر ئەو وشەیە بۆ بابەتی قەدەر بەكاربهێنیت وەكو بڵێت: منداڵەكە بە سوتفە لەدایك بوو ، یان فلانە كەس بە سوتفە مرد ئەمەیان جیاوازە.\nحوكمی هەڵواسینی ئایەتی قورئان بەقد دیواردا مەبەست چیە بە فیتنە ؟ وه فیتنەیەی کە پێویستە خۆمانی تێوە نەگلێنین کامەیە؟ ئایا حوكمی تاشینی مووی سینگ بۆ پیاوان چی یە ؟ خه‌وی زۆر خراپ ده‌بینم وه‌ك ئه‌وه‌ی له‌خه‌ومدا داوێن پیسی بكه‌م و خۆ ڕوت كردنه‌وه و شتی ئاوا خراپ نازانم چی بكه‌م ؟ حوكمى ووتنى وتەی : ( فڵانە كەس شەهیدە) یان شەهید بوو\nسەردان: ٢,٢٥٤ بەش: هەمەجۆر\nپرسیاری دواترئایا دروستە نوێژ لەسەر مردوو بكرێت لەپاش ئەوەی دەفن دەكرێ و پێش ئەوەش نوێژی لەسەر كرابێت؟ پرسیاری پێشترئایا كەسێك كە خاڵ لەسەر شانیەتی و ئەو خاڵەش وێنەی ئافرەتە چی بكات؟ وە ئایا بە كرداری نەشتەرگەری بۆی هەیە لای ببات؟


“گابۆڕ”، مەیلی بەڕاڤە نەکردنی مێژوو - ماڵی کتێبی کوردی\nخانه / پێشنیاری ده‌سته‌ی نووسه‌ران / “گابۆڕ”، مەیلی بەڕاڤە نەکردنی مێژوو\n“گابۆڕ”، مەیلی بەڕاڤە نەکردنی مێژوو\nماڵی کتێبی کوردی مهر ۱۴, ۱۳۹۹\tپێشنیاری ده‌سته‌ی نووسه‌ران, تازه چاپکراوه‌کان, دسته‌بندی نشده, کتێبه پێشنیارکراوه‌کان, گۆڤار و ڕۆژنامه‌کان, ماڵتی میدیا, ناساندن و ڕه‌خنه, نووسه‌ران و وه‌رگێڕان, هه‌واڵه‌کان نظری بدهید\nبووتیقای گێڕانەوە لە ڕۆمانی “گابۆڕ”دا، نووسەر: سەیدقادر هیدایەتی\nلە زانستی گێڕانەوناسی‌دا، بنەڕەتی گێڕانەوە،(گێڕەوە)یە. گشت بەسەرهات و رووداو و دیالۆگ و شێوە نواندنی کاراکتێرکان لە گۆشەنیگای گێڕەوە بۆ بەردەنگ دەردەکەوێت. واتە بەردەنگ جیهانێک مانا دەکاتەوە کە گێڕەوە پێناسەی دەکا. زۆر جار خودی نووسەر گیرۆدەی شێوەگێڕانەوەی گێڕەوە دەبێتەوە و توانستی دەرباز بوونی لە شێوەنیگای ئەو نییە. لەگێڕانەوەناسیدا (نووسەر و گێرەوە) دوو چەمکی جیاواز لە یەکن- ڕەنگە لە کۆمەڵناسی و دەروونشیکاری ئەدەبی وەها نەبێت-. نووسەر کەسایەتییەکی ڕاستەقینە، بە گۆشت و پێست و خوێنە و لە دەرەوەی چیرۆک و لە جیهانێکی واقعیدا ژیان دەکا، بەڵام گێڕەوە کەسایەتییەکە کە تەنیا لە ناو چیرۆک‌دا بوونی هەیەو لە جیهانی ڕاستەقینە هیچ ئاسەوارێکی نییە. تەنانەت ئەگەر لەگەڵ چیرۆکێک بەرەوروو بینەوە کە لەودا نووسەر وەها ئیدعا بکا، گێڕەوەی خۆمم-واتە نووسەرە-و بەسەرهاتی خۆمە و بە چاوی خۆم دیتوومەو بۆ ئێوەی دەگێڕمەوە، دیسانەکە گێڕەوە جیاوازیەکی زۆری لەگەڵ خودی نووسەر هەیە. گێڕەوە ئامێرو کەرەستەیەکی گێڕانەوەیە کە تەنیا بە هۆی گێڕانەوەی چیرۆکە کە ناوی (گێڕەوە)ی لەسەر دەنرێت و تەنیا بەهۆی ئەو چیرۆکەوە مانا و بوون پەیدا دەکا. بەڵام نووسەر وەکوو مرۆڤێکی ئاسایی بێ ئەوەی هیچ چیرۆکێک بگێرێتەوە وەکوو مرۆڤ بوونی هەیە، ئەم جیاوازی و سەرەکی بوونی گێڕەوە لە کاتی گێڕانەوەی بەسەرهات، بۆتە هۆی ئەوەی لە مێتۆدی گێڕانەوەناسیی‌دا، بۆ تاوتۆی شێوە بەکارهێنانی کەرەستەی گێڕانەوە، باسەکە لە گێڕەوەی چیرۆک ڕا دەست پێبکرێت و لە یەکم هەنگاو بە دیاری کردنی چەشنی گێڕەوە، وردە وردە دەرفەتێک بۆ روونکردنەوەی تەکنیکەگەلی بەکار هێنانی ئەو کەرەستەیە و لایەنەکانی‌تری گێڕانەوە بدۆزرێتەوە. من لەو وتارەدا حەولی ئەوەدەدەم بە کەڵک وەرگرتن لە مێتۆدی گێڕانەوەناسانەی ژیرارد ژێنێ (Gérard Genette)، بەشێک لە کەرەستەکانی گێڕانەوەی رۆمانی گابۆڕ، شی کەمەوە. هەڵبەت خودی گریمانەی گێڕانەوەناسیی دەرفەتی ئەوەمان پێدەدات بە پێی چەشنی بەکارهێنانی گێڕەوە و کارکردی ئامێری گێڕانەوەیی، لە مۆدێلی گێڕانەوەناسیی ژێنێ -یان هەر کەسیکی‌تر- بترازێین و ئەگەر چیرۆک توانستی نوێی پێ بوو دەریخەیەن-ئەگەر چی لەو مێتۆدەدا بە روونی ئاماژە نەکرابێت-. هەر ئەو ڕوانگە بە مێتۆد، ئێمە بەرەو گریمانەیەکی‌تر دەبا. واتە بۆ وڵامەکانی خۆمان پێویستە مەنزوومەیەکی گریمانەیی پێک بێنین، ئەو مەنزوومە گریمانەیە، هەم دەرفەتی ئەوەمان پێدەدات کە لە مێتۆدگەلی جیاواز-هەڵبەت لە یەک پارادایمی هاوسان- کەڵک وەرگرین، هەمیش لە دەرئەنجامدا بۆمان روون دەکاتەوە کە یەکەم: ئەم رۆمانە چ جیاوازیەکی لەگەڵ رۆمانەکانی پێش خۆی هەیە-هەڵبەت ئەگەر هەی بێت-. دووهەم: بەو دەرئەنجامە دەگەیەن کە نووسەر چڵۆن کەرەستەی ئەم جیاواز بوونەی بەکار هێناوە. لەم وتارەدا من دستپێکی شیکاریەکم لەسەر مێتۆدی گێڕانەوەناسیی-ژیرارد ژێنێ- دادەنێتم و دواتر بە ڕوانگەیەکی هێرمنۆتیکی لەحەولی ناسینی نیشانە-مانایەکانی ڕۆمان بۆ شی کردنەوەی زیاتری توانستەکانی نووسەر دێم.\n?بۆ داگرتنی ته‌واوی بابه‌ته‌که لە دووتوێی ۱٤ لاپەڕەدا کرتە بکە سەر داگرتنی PDF.\nسەیدقادر هیدایەتی کاوان محەمەدپوور گابۆڕ\t۱۳۹۹-۰۷-۱۴\nتاگەکانسەیدقادر هیدایەتی کاوان محەمەدپوور گابۆڕ\nقبل ئاهه‌نگی دەرچوونی دووەمین خولی خوێندکارانی زمان و ئەدەبی کوردی\nبعد ژمارەی یەکەمی مانگنامەی فەراتابی کوردی بڵاو کرایەوه


عێراق داوای لێبوردنی لە ئێران کردووە\n03:14 - 30/11/2019\nمیدیاکانی ئێران ئاشکرایان کرد کە محەمەد عەلی وەزیری دەرەوەی عێراق لە پەیوەندییەکی تەلەفونیدا لەگەڵ محەمەد جەواد زەریف هاوتا ئێرانییەکەی داوای لێبوردنی لەو وڵاتە کردووە لەسەر سوتاندنی کونسوڵخانەی ئێران لە نەجەف.\nئێران شاری نەجەفی وەک شارێکی ئاینی شیعی بۆ گرنگە و لەسەر سوتاندنی کونسوڵخانەکەیان لەو شارە چەندین جار کاردانەوەی لە ئاستی باڵا نیشانداوە، پێشتریش ئێران داوای لە عێراق کردبوو لێپرسینەوەی توند لەگەڵ بکەرەکانی ئەو ڕووداوەدا بکات.\nبەپێی هەواڵی میدیاکانی ئێران، ئەمڕۆ لە پەیوەدنییە تەلەفونییەکەدا عێراق پەیوەستبوونی بە پاراستنی ناوەندەکانی ئێران لە عێراق دوپاتکردووەتەوە.\nپێشتریش عەباس موسەوی، وتەبێژی دەزگای دیبلۆماسی ئێران رایگەیاندبوو، باڵیۆزسی عێراقمان لە تاران بانگێشت کردووە و ناڕەزایەتی توندی خۆیانیان پێ راگەیاندووە.\nڕۆژی ٢٨ی ئەم مانگە خۆپیشاندەرانی نەجەف کونسوڵخانەی ئێرانیان لەو شارە ئاگر تێبەردا و سوتاندیان، ئێران تا ئێستاش دانی بەوەدا نەناوە کە خەڵکی عێراق دژی هەژموونی ئەو وڵاتە لەسەر شەقامەکانن و پێی وایە ئەو هەوڵانە بۆ دەرکردنی ئێران لەلایەن خەڵکی عێراقەوە تێکدەرانەن.


گەنم و بایەخی خواردنی ئەو - شرکت آرد فسا\nیەکەی کۆنتڕۆڵکردنی کوالیتی\nگەنم و بایەخی خواردنی ئەو\nپڕۆسەی بەرهەمهێنانی ئارد\nلێکۆڵینەوە و پەرەپێدان\nڕێ و شوێنی کوالیتی\nکێشی هێکتۆلیتری گەنمی دورووم زیاترە لە گەنمی تایبەت بۆ نان و هەروەها گەنمی تایبەت بۆ کێک و شیرینی. گەنمێک کە کێشی هێکتۆلیتری ئەو زیاتر لە ۷۸ کیلۆگڕام بێت ژمارەی فالینگ نامبر(کەوتنە خوارەوە)ی ئەو زیاتر بێت لە ۲۳۰ چرکە، گەڕانەوەی سەمۆلینا یان ئاردەکەشی زیاتر دەبێت.\nهەرچی گەنمی دورووم سەمۆلینای زۆرتر بەرهەم بێنێت بۆ بەرهەمی هەویر باشترە. گەڕانەوەی سەمۆلینای دەستکەوتوو لە گەنمی دورووم زیاترە لە ۵۱%. هەرچی گەنم شووشەیی و ڕەقتر بێت، سەمۆلینای زیاتر بەرهەم دێنێت. بەگشتی گەنمی دورووم زۆرجار پێکهاتەی شووشەیی هەیە، ڕێژەی کارۆتینۆئیدی زیاتر هەیە لە بەراورد لەگەڵ گەنمی نان، کێک و شیرینی. ڕێژەی ئەو نزیکەی ۷۰۳ میلی گڕامە لە کیلۆگڕامدا. گەنمی دورووم لە بەراورد لەگەڵ گەنمی نەرمدا لە هەمبەر شکان و بڕیندا خۆڕاگری زیاتر پێشان دەدات، ئاندۆسپرێمەکانی ئەو لە پڕۆسەی ئاشکردندا واتا لە کاتی لەتبووندا و قەڵەشتن بەڕێکەوت دەشکێت لەدۆخێکدا ئاندوسپرێمەکانی گەنمی نەرم لە ئاراستەی درێژایی دەنکدا دەشکێن. ڕوون بوون و شووشەیی بوونی دەنکە گەنمی دورووم دەگەڕێتەوە سەر شێوازی داندرانی توێژاڵە جیاوازەکانی پڕۆتین. دەنکی نیشاستە لە گەنمی دوروومی شووشەییدا، بەبێ دروستکردنی بۆشایی لە پلازمادا خەزن دەبێت لە دۆخێکدا دەنکی نیشازستەی نەرم و ئاریدا، بۆشایی دروست دەکات وەها کە بۆشاییەکان لە پلازمادا خەزن دەکرێن وەها کە ئەم دەنکە لەژێر کاریگەری شکانەوەی تیشکدا، ئارداوی دێتە بەرچاو. شێوازی خەزنکردنی نیشاستە و خێرایی گەیشتنی دەنک بۆ مەزرا، کاریگەرییەکی ئەوتۆی هەیە لەم پەیوەندییەدا.\nشێداری و گەرما کاریگەری زۆری هەیە لەسەر شووشەیی بوونی دەنکە گەنم، دەتوانێت بەخێرایی ئەو بگۆڕێت. بە زیادبوونی لەسەدی شووشەیی بوون، خۆڕاگری دەنک لە هەمبەر بڕین و شکاندا زیاد دەکات بەگشتی دەنکی نیشاستە لە گەنمی نەرمدا بەتوندی لە ڕێگەی ماتریکسی پڕۆتین دەوری نەگیراوە و بۆشایی بەتاڵ بە پڕۆتین پڕ نەکراوەتەوە هەر بەم هۆیە بڕگەی ئەو گەنمە، ئارداوی دێتەبەرچاو. لە گەنمی دوروومدا پێکهاتەی ماتریکسی نیشاستە زۆر چڕە، وەها کە پڕۆتین وەک توێژاڵێک سەر دانەی نیشاستە داگیر دەکات. نێوان کێشی هێکتۆلیتر و لەسەدی شووشەیی بوونی دەنک پەیوەندی یەکگرتوویی پۆزەتیڤ هەیە.\nThis post is also available in: Arabic, English, Persian\nمافی پەیوەست بە گشت وێنە و زانیارییەکان لەم ماڵپەڕەدا ئی کارگەی ئاردی فسایە.


وردەکاریی نامەی ئێران بۆ سندۆقی نێودەوڵەتی دراو\nسەرۆکی بانکی ناوەندی، بە ناردنی نامەیەک بۆ سەرۆکی سندۆقی نێودەوڵەتی دراو, داوای کەڵک وەرگرتنی ئێران لە مافی خۆی لە گەڵاڵەی ٥٠ ملیار دۆلاری یارمەتی خێرای ئەو سندۆقە بۆ بەڕێوەبەرایەتی پاشهاتەکانی کۆرۆنای کرد.\nدوای ئەوەی هێرش کرایە سەر بنکەی تاجی لە بەغدا؛\nکاردانەوەی بەرهەم ساڵح بە کوژرانی سەربازانی ئەمریکایی لە عێراق\nسەرۆک کۆماری عێراق ئیدانەی هێرشەکەی شەوی رابردووی سەر سەربازگەی تاجی دەکات.\nوتەبێژی نوجەبا بۆ ئەمریکا: کاتی تۆڵە نزیکە\nMarch 7, 2020 - 12:45 PM\nوتەبێژی بزووتنەوەی بەرخۆدانی ئیسلامی نوجەبا ئەمریکای خستە بەردەنگەوە و وتی: کاتی تۆڵە زۆر نزیکە.\nMarch 5, 2020 - 11:28 AM\n۸۳.۴ ملیار دۆلار تا ئێستا؛\nڤایرۆسی کۆرۆنا زیاترین خەساری ئابووری لە کام سەرمایەداری جیهان داوە\nبڵاو بوونەوەی ڤایرۆسی کۆرۆنا خەساری ٨٣.٤ ملیار دۆلاریی لە دەوڵەمەندەکانی جیهان داوە. جێف بزۆس، مارک زاکربرگ، بیل گەیتس، ئێلۆن ماسک و دامەزرێنەرانی گووگێل زیاترین خەساریان لە بڵاو بوونەوەی کۆرۆنا بەر کەوتووە.\nزەریف: ئەمریکا، ترسەنۆکانە دوژمنی سەرەکیی داعشی تیرۆر کرد\nداواکاری تورکیا بۆ جێگرکرانی سیستەمی پاتریۆتی ئەمریکی لە سنووری سووریا\nهەندێک سەرچاوە لە داواکاریی تورکیا لە ئەمریکا بۆ جێگرکرانی سیستەمی مووشەکی پاتریۆت لە سنوورەکانی باشووری لە گەڵ سووریا هەواڵی دا.\nکاردانەوەی مووسەوی بە گەمارۆدانی ئەندامانی شۆرای نیگابان؛\nگەل و دەوڵەتی ئێران هیچ بایەخێک بە گەمارۆکانی ئەمریکا نادەن\nوتەبێژی لێژنەی هەڵبژاردنەکانی ئێران وتی: دەوڵەت، نەتەوە و هەموو بنکەکانی کۆماری ئیسلامی ئێران نە بە ئەمریکا و نە بە گەمارۆ شێتانەکانی بچووکترین بایەخێک نادات.\nوەفدێکی فەڕەنسی لە مۆنیخ ئیدعای کرد کە کریس مۆرفی سناتۆری دیموکراتی ئەمریکی لە گەڵ محەمەد جەواد زەریف وەزیری دەرەوەی ئێران بە نهێنی دیداری کرد.


چۆن بە بەردەوامیی هاوسەرگیرییەكەت دەپارێزیت؟\nچۆن بە بەردەوامیی هاوسەرگیرییەكەت دەپارێزیت؟\nسەركەوتنی پرۆسەی هاوسەرگیری و بەردەوامبوونی خێزان، پێوەندییەكی توندوتۆڵی بە ستراكتۆر و ئامانجەكانییەوە هەیە، ئەم ستراكتۆرو ئامانجانەش بەپێی كۆمەڵ و شارستانییەتەكان گۆڕانی بەسەردادێت، هەروەها سەركەوتنی هاوسەرێتیش واتای جیاواز وەردەگرێت، ئەویش بەپێی جیاوازی كۆمەڵ و چین و توێژەكان لە كۆمەڵگەیەكەوە بۆ كۆمەڵگەیەكی دیكە. ئەو هاوسەرێتییە كە لەكۆمەڵگەیەكی ڕۆتیندا بەسەركەوتوو دادەنرێت، ڕەنگە لەكۆمەڵگەیەكی كراوەو ئازادیخوازدا بە سەركەوتوو نەژمێردرێت.\nلەكۆمەڵگەی سەرەتاییدا جیاوازە، بە بەراوردكردن لەگەڵ كۆمەڵگەی شارستانیدا. هاوسەرێتی سەركەوتوو لەكۆمەڵگەیەكی كشتوكاڵیشدا جیاوازی هەیە لەگەڵ كۆمەڵگەیەكی پیشەسازیدا. زۆر لەزاناكانی كۆمەڵناسی لێكۆڵینەوەیان ئەنجامداوە بۆ دیاریكردنی بنەماكانی هاوسەرێتی سەركەوتوو كە دیارە لەمبارەیەوە جیاوازی لە دیدگا و بۆچوونەكانیاندا بەدیدەكرێت كە لێرەدا تیشك دەخەینە سەر گرنگترینیان.\nهاوسەرێتی سەركەوتوو بەوە دەناسرێتەوە كە سیمای بەردەوامیی پێوە دیارەو دیاردەكانی هەڵوەشان و بەجێهێشتن و جیابوونەوەی تێدا بەدی ناكرێت، پێوەری بەردەوامی یەكێكە لە پێوەرە گرنگەكانی سەركەوتنی هاوسەرێتی، بەڵام مەرج نییە هەموو پێوەرەكان بێت، چونكە دەیان و سەدان ژن و پیاو هەن كە لەژیانی هاوسەرێتیاندا سەركەوتوو نین و بەردەوامیش لەژیانی هاوسەرێتیاندا لەگەڵ زۆر كێشەو ئاژاوەو نائارامیدا كە ڕۆژانە دێنە ڕێییان و ناتوانن چارەسەریان بكەن، كەچی لەیەكتری جیاش نابنەوە. بۆیە ناكرێت بەردەوامی خێزان بەهاوسەرێتی سەركەوتوو بژمێردرێت.\nهەندێك لەهۆیەكانی جیانەبوونەوە و بەردەوامی هاوسەرگیری بریتین لە: لێبووردن و هەوڵدان بۆ چارەسەركردنی كێشەكان. بە ئەركی سەرشان زانینی مانەوەیان لەبەر ڕێزگرتن و بەرز ڕاگرتنی خۆشەویستی هەردوولا و دەوروبەر، كە ئەمانە گرنگترین داخوازیی گشتیین. بەرژەوەندی و داهاتووی منداڵەكان. پەسەندكردنی دەنگی جیابوونەوە لەلایەن دەنگی گشتییەوە. ڕێگە نەدانی ئایین و دەوروبەر بە ژن كە جیابوونەوە هەڵبژێرێت. هەروەها كاریگەری چەمكی نەنگەو عەیبەی بنەماڵە بەرامبەر بە وشەی تەڵاق و جیابوونەوە.\nبەپێی ئەم لێكۆڵینەوەیە خێزانی سەركەوتوو دەبێت بۆ گەشەكردن و گەڵاڵە بوون و پەرەسەندنی كەسایەتی ژن و پیاو كار بكات و لەودا هەردووكیان بواری گەیشتن بە ئامانج و مەبەستەكانیان بۆ بڕەخسێ، كە هەردوولایان توانا و بەهرەكانیان پەرە پێبدەن. ئاشكرایە خێزانی جێگیر و ئارام كە لەسەر هاوسەرێتی سەركەوتوو بونیاد نرابێت و تەبایی و ئاسوودەیی تێدا بێت، دەبێتە هۆی ئارامی كەسایەتی و پەرەدان بەتوانا و بەهرەی ئەندامانی.


توركیا سوورە لەسەر ئاشكراكردنی چارەنووسی تەرمەكەی خاشقچی – Knwe.org\nسەرەکی » دۆسێ » توركیا سوورە لەسەر ئاشكراكردنی چارەنووسی تەرمەكەی خاشقچی\nبەڵگەنامەكانی داوەتە خۆرئاوا\nتوركیا ئاماژە بە رادەستكردنی تۆماركراوەكانی تایبەت بە كوژرانی جەمال خاشقچی رۆژنامەنوسی سعودیە دەكات لەنێو كونسوڵخانەی وڵاتەكەی لە ئیستەنبوڵ، بە سعودیە و ژمارەیەك لە وڵاتە خۆرئاوایییەكان.\nرەجەب تەیب ئەردۆغان، سەرۆكی توركیا ، لە ناوەڕاستی مانگی تشرینی دووەمی 2018، سەرلەنوێ رایگەیاندبوو كە سعودیە دەزانێت كێ خاشقچی كوشتووە.\nئەنقەرە دەڵێت، تۆماركراوەكانی پێشكەش بە سعودیە، و واشنتۆن و ئەڵمان، و فەرەنساییەكان، و ئینگلیز كراون.\nریاز دان بە كوژرانی خاشقچیدا دەنێت لەنێو كونسوڵخانەی وڵاتەكەی لە 2ی تشرینی یەكەمی رابردوو لە ئیستەنبوڵ كە بەوە ناسرابوو رەخنەی لە هەندێك سیاسەتی سعودیە دەگرت.\nدوای ئەوەی لە سەرەتاوە رەتیدەكردەوە ئاگاداریی چارەنوسی خاشقچی بێت و دەیگوت لەدوای چەند خولەكێك لە هاتنەژوورەوەی، كونسوڵخانەكەی بەجێهێشتووە، سعودیە ژمارەیەك لە گومانلێكراوانی كەیسەكەی دەستگیركرد.\nتائێستا ئەو شێوازە یەكلایی نەبۆتەوە كە خاشقچی پێكوژراوە، هەروەها تەرمەكەشی هێشتا نەدۆزراوەتەوە.\nسەرۆكی توركیا پێشتر رایگەیاندبوو»لە باڵاترین ئاستەوە لەنێو حكومەتی سعودیەدا، فەرمان بۆ كوشتنی خاشقچی دەركراوە».\nبەر لە بەڕێكەوتنیشی بۆ پاریس لەپێناو بەشداریی لە یادی سەد ساڵەی كۆتایی هاتنی یەكەمین جەنگی جیهانی، سەرۆكی توركیا رایگەیاندبوو»سعودییەكان بە دڵنیاییەوە دەزان كە بكوژ و بكوژەكان، لەنێوان ئەو پانزە كەسەدان كە بەر لە كوشتنی خاشقچی بەچەند رۆژێك گەیشتبوونە توركیا».\nتەئكیدی لەسەر رادەستكردنی ئەو تۆمارانەش كردبوو بە هەندێك لایەنی وەك ئەڵمانیا و ئەمریكا و بریتانیا و فەرەنسا كە بە گوتەی ئەو، پێچەوانەی ئەو باسانە دەردەخەن كە سعودییەكان لەبارەی كوژرانی خاشقچیەوە خستویانەتەڕوو.\nسعودیە لە سەرەتاوە رەتیكردەوە زانیاریی لەبارەی كوژرانی خاشقچییەوە هەبێت، و دەیگوت دوای چەند خولەكێك بەبێ ئەوەی هیچ زیانێكی پێبگات، كونسوڵخانەكەی بەجێهێشتووە.\nهەرەوەها حاشای لە لێدوانەكانی محەمەد بن سەلمان جێنشینی شاهانەش دەكرد كە خاشقچی بە «ئیسلامییەكی مەترسیدار» وەسفكردبوو.\nتائێستا لایەنەكان لەبارەی چۆنیەتی كوژرانی خاشقچییەوە رێنەكەوتوون. بەڵام تەئكید لەسەر بەڕێوەچوونی تەواوی تاوانەكە كراوەتەوە لەنێو كونسوڵخانەی سعودیە كە سەردانی كردبوو لەپێناو دەرهێنانی بەڵگەنامەی رەسمی بۆ هاوسەرگیریی كردن لەگەڵ خەدیجە جەنگیز كە لەدەرەوە چاوەڕوانی دەكرد كە دواتر خۆی وەك دەستگیرانی ناساند.\nیەكەمجار كوژانەكەی لەلایەن دەسەڵاتدارانی توركیاوە راگەیەندرا كە ئاماژەیان بە بوونی تۆماری دەنگی دەكرد لەبارەی كوژرانی بەدەستی تیمێك كە لە سعودیەوە بە تایبەتی بۆ ئەنجامدنی ئەو كارە هاتبوو.\nسەرچاوە توركەكان بە میدیا ئەمریكایی و ناوخۆییەكانیان راگەیاندبوو كە پێكداهەڵپژان لەنێوان خاشقچی و تیمە سعودیەكەدا دروستبووە بەر لەوەی كۆنترۆڵ بكرێت و بكوژرێت، تەرمەكەشی بەپێی پیلانێك كە پێشتر داڕێژراوە، ونكراوە.\nدواتر سعودیەكان هەمان رووداویان باس كرد و رایانگەیاند كە تیمێك رۆیشتووە تا دانوستان لەگەڵ خاشقچی بكات و رازی بكات بگەڕێتەوە بۆ سعودیە، بەڵام دۆخەكە ئاڵۆز بووە و پێكداهەڵپژان لەنێوانیاندا دروستبووە و لەو نێوەندەدا خاشقچی كوژراوە، و تەرمەكەشی بە هەماهەنگی لەگەڵ كەسێكی توركدا لەناوبراوە.\nتوركیا داوای لە سعودیە دەكات، چارەنوسی تەرمەكەی خاشقچی ئاشكرا بكات.\nسعودیە 18 گومانلێكراوی لەو تاوانەدا دەستگیركردووە. ریاز رایگەیاندووە ئەوانەی دەستگیركراون لە سعودیە دادگایی دەكرێن و رادەستی هیچ وڵاتێكی تر ناكرێن، تەنانەت بە توركیاش كە تاوانەكە لەسەر خاكی وڵاتەكە رویداوە. هەر بەهۆی ئەو تاوانەوە، سعودیە ئاماژە بە دوورخستنەوەی هەندێك لە فەرماندە ئەمنی و هەواڵگرییەكانی وڵاتەكەی دەكات.\nخاشقچی كێ بوو؟\nلەماوەی دەیان ساڵی رابردوو، جەمال خاشقچی رۆژنامەنوسی سعودی لە كەسە نزیكەكانی بازنەی فەرمانڕوایانی سعودیە بوو، لە پۆستی راوێژكاری حكومیدا بووە و كاریی لەگەڵ میرەكانی خانەوادەی شاهانەشدا كردووە.\nبەڵام دواتر گۆڕانكاریی بەسەر پێگەكەیدا هات لە شانشینی عەرەبستانی سعودیە و ئەو نزیكییەی نەمان لە فەرمانڕەوایان، بۆیە لە ساڵی رابردوودا بڕیاریدا ببێتە رەخنەگر لە دەسەڵات و بۆ ئەو مەبەستەش، ولایەتە یەكگرتووەكانی هەڵبژارد تا بە دوور لە سعودیە تێیدا نیشتەجێ ببێت، وتارەكانی بۆ رۆژنامەی واشنتۆن پۆست دەنوسی.\nخاشقچی لەنێوان ئەمریكا و توركیادا هاتووچۆی دەكرد، تا پەیوەندی لەگەڵ بڕیاربەدەستدان دروستكرد، تەنانەت داوای لە خەدیجە جەنگیزی توركی كردبوو، گەر لە كونسوڵخانەكە نەهاتەدەر، پەیوەندی بە راوێژكارەكەی ئەردۆغانەوە بكات.\nخاشقچی لە یەكێك لە وتارەكانیدا لە واشنتۆن پۆست رایگەیاندبوو، ترسی هەیە دەستگیربكرێت بەهۆی ئەو هەڵمەتەی لەلایەن میر محەمەد بن سەلمانەوە بەرپاكراوە دوای ئەوەی بووە جێنشینی شاهانە. رایگەیاندبوو كە ئۆپۆزسیۆنی سعودیە نییە، بەڵام تەنیا رەخنە لەو رەوشە دەگرێت كە لە وڵاتەكەیدا هەیە.


Home›هەواڵ›کوردستان›ئەوقافی هەرێم: ئامادەین بۆ دەستپێکردنەوەی گەشتی عەمرە\nوتەبێژی وەزارەتی ئەوقاف و کاروباری ئایینی هەرێم رایدەگەیەنێت، لەم قۆناغەدا سعوودیە رێگە بە گەشتی عەمرەی هاووڵاتییانی دەرەوەی نادات، بەڵام هەر کاتێک گەشتی عەمرە دەستپێبکاتەوە ئامادەن بۆی.\nنەبەز اسماعیل، وتەبێژی وەزارەتی ئەوقاف و کاروباری ئایینی حکومەتی هەرێمی کوردستان رایدەگەیەنێت: “ئەنجامدانی عەمرە بە چوار قۆناغ دەبێت، قۆناغی یەکەم و دووهەم و سێهەمیش لەنێو خۆی سعوودیە و مەکە دەبێت و رێگە بە هاووڵاتییانی دەرەوەی وڵاتەکە نادرێت گەشت بکەن”.\nئاماژەی بەوەشکرد: “پاش ئەوەی پسپۆڕانی تەندروستی لە سعوودیە چاودێری رەوشی وڵاتەکەیان کرد و راپۆرتی پزیشکییان لەوبارەیەوە ئامادەکرد، دوا قۆناغ دەستپێدەکات کە رێگەدانە بە گەشتی عەمرە لە دەرەوەی ئەو وڵاتەوە، ئەو کاتە حکومەتی سعوودیە بڕیار لەبارەی ئەو گەشتەوە دەدات”.\nئەوەشی خستەڕوو: چاوەڕوان دەکرێت حکومەتی سعوودیە لە مانگی تشرینی دووەمی ئەمساڵدا بڕیار لەبارەی گەشتی عەمرە بدات و ئەگەر رەوشی کۆرۆنا لەژێر کۆنتڕۆڵدابێت، وەڵامی ئەرێنی دەبێت.\nوتیشی: ئێمە وەکو وەزارەتی ئەوقاف وکاروباری ئایینی حکومەتی هەرێمی کوردستان هەرکات حکومەتی سعوودیە بریاریدا دەرگا بۆعەمرەکان بکاتەوە، ئێمە ئامادەین و تەواوی ئامادەکارییەکانمان کردووە.\nلە مانگی شوباتی ئەمساڵدا سعوودیە گەشتی عەمرەی لە هاووڵاتییانی ئەو وڵاتانە قەدەغەکرد کە کۆرۆنا تیایاندا بڵاوبووەتەوە، دواتر بڕیارەکەی گشتگیرکرد و بەتەواوی گەشتەکانی عەمرەی راگرت.


03:25 - 18/03/2020 84 جار خوێندراوەتەوە\n(هەر جارەی چیرۆکی کەسایەتییەکی خەیاڵ دەنووسمەوە)\nچەند ساڵێ پێش ئەوەی دڵڕەقانە کێلی گۆڕەکەی لە دامێنی سەیوانا بشکێنرێ، هەندێ لە ئێوارانی هاوین، لە کۆڕی شەرحی شیعرەکانی ئەم شاعیرەدا بووم. پێشتر مودەڕیس، ورد ورد شەرحی بەیت و وشە و زاراوەکانی کردبوو، بەڵام تەمەن ڕێگەی بە تەواوکردنی نەدا، پاشتر بە شەکەتی و جەستەیەکی خەستەو ماندووەوە کاکە حەمەی کوڕی، سەرقاڵی تەواوکردنی بوو.\nسەردەمی ناسینی عەبدوڕەحمان بەگی ساحێبقران -سالم و من، بۆ ساڵانی پێش ئەو ئێوارانەش دەگەڕێتەوە، بەڵام دانیپێدادەنێم ئەو ڕۆژانە، باشتر ناسیم و باشتر شیعرەکانیم خوێندەوەو بوویە یەکێ لەو کەسایەتییانەی کە هەمیشە خۆی‌و شیعرەکانی، لە خەیاڵدانمدا ئامادەبوون.\nعەبدوڕەحمان بەگی ساحێبقران و من، دوو هاوڕێ یەکترین لە دوو سەردەمی جیاوازدا ژیاوین، یەکتربینین و یەکتر ناسینمان، یەکلایەنە بووەو بەرهەمی خەیاڵی منە و هیچی تر!\nشەرحی شیعرەکانی و بڵاوبوونەوەی دیوانەکەی بەو شیکارییە قوڵەوە، کۆڵێ دڵخۆشی کردم. پاش چەند ساڵێکی کەم بەسەر بڵاوبونەوەی ئەو دیوانە شیعرییەی سالم دا، دڵڕەقانە کێلی گۆرەکەی خۆی و مستەفا بەگی مەحموود بەگی ساحێبقڕان -کوردیی ئامۆزایان وردو خاشکرد. ئەو ڕۆژانە و پاش مردنی کاکە حەمەی مەلا کەریم، لەبری کۆڕی گوێگرتن لە شیعری ئەو شاعیرە، لەسەر گۆڕەکەی و لەبەرزاییەکانی گردی سەیوانەوە، بە دڵێکی غەمگینەوە لەو شارەم دەڕوانی کە ساڵانێکی زۆر، ئەم شاعیرە، فرمێسک و ئەسرینی بۆ ڕشت و جیا لە شاعیرانی سەردەمی خۆی، لەبری سەرهەڵگرتن و هەڵهاتن لێی، بە دیار ئازارەکانییەوە مایەوەو خەم و ماندووبونەکانی لەناو شیعرەکانیدا هۆنییەوە، بەتایبەتیش دوای ڕوخانی میرنشینی بابان، شیعری کردە مینبەری نووسینەوەی خەمەکانی و ئەو شکستە قوڵە، سەیری ئەو هەموو حوزنە:\nلێم گەڕێن با گۆشەگیر بم، دەستە ئەژنۆ، کەف زەنان\nگێژەڵووکەی بای نەدامەت تاری کرد صەفحەی جیهان\nبەزمی صەیدی ئێمە (صیاد)ی فەلەک کارێکی کرد\nرەنگە باڵای تیرقەدان بێتە تەرکیبی کەمان!\nبەردەوام لەهەر کون و قوژبنێکدا، دێڕ و وشە و شیعری ئەم شاعیرە ببینم، هەوڵدەدەم چیرۆک و وێنەیان لە خەیاڵداندا بنووسمەوە. ئەم هەستەش لای خۆم ناوناوە: نووسینەوەی چیرۆکەکانی خەیاڵ!\nبەدەر لەم شیعرەی کە بۆ ڕووخانی میرنشینی بابان نووسیووە، ئەو وەڵامە شیعرییەی خۆی و نالی دوو شوناسی شیعریی سالمی هاوڕێی چیرۆکەکانی خەیاڵمە. ئەو چامەیە کە بە چامەکەی سالم و نالی ناسراوە، شەرحی ڕۆژگار و ساتی جێهێشتنی سلێمانی و دوورکەوتنەوەی نالییە لە شارەزوور و سلێمانی و ژیانی غوربەت و مانەوەی سالمە لەناو ئازار و ستەمی دەسەڵاتی عوسمانیدا. کە نالی لەناو غوربەتی شام، دەستپێکی نامەی چامە شیعرییەکەی، بەم جۆرە بۆ دەنووسێت:\nسالم، دەبێ بەڕەوانبێژییەک وەڵامی بداتەوە، لەئاستی نامەکەی ئەودابێ، چ وەک وشەسازیی، چ وەک خەم و ئازاری ناخ:\nسالمی هاوڕێم... ئەو ساڵەی ئەو مرد، پاش ١٠٨ ساڵ بەسەر مردنەکەیدا، من، نووسەری ئەم دێڕانە لەدایکبووم. هاوڕێیەتییەکەمان بەرهەمی خەیاڵێکی یەکلانەیە و بێ یەکتربینین و دیالۆگ. تەنیا بەرهەمی پاشماوەی وشە و شیعرو خەیاڵی هاوڕێ سالمە و هیچی تر. گەر ئەو بیردۆز و خەیاڵە زانستییە بگوازرێتەوە بۆ سەرزەمینی واقیعی ژیانی مرۆڤەکان، دەکرێ من و دەیان کەسی تری هاوسەردەم و هاوژیانم، بەدەر لە هاوڕێیەتی سالم، ببینە هاوڕێی دەیان شاعیرو غەزەلنووسی وەک مەلا خدری نالی و وەفایی و سەید عەبدولڕەحیمی تاوەگۆزی-مەولەوی و زۆری تریش.\n(چ تاوانێکە ئێمە و ئەوان، لەدوو سەردەمی جیاوازدا ژیاین و نەمانتوانی ببینە هاوڕێ و هاودەمی یەکتر و تەنیا لەناو خەیاڵداندا نەبێ؟!)\nلەنێوان "تاعوون" و "کۆرۆنا"دا\nئه‌و نامانه‌ی جیهانیان گۆڕی


سەرکردایەتی ژن؛ لە مێرکڵەوە بۆ بایەربۆک\n12:04 - 20/04/2021\nسەرکردایەتی ژن؛ لە مێرکڵەوە بۆ بایەربۆک\nدوای ماوەیەک لە چاوەڕوانی، پارتی سەوز، بۆ ھەڵبژاردنەکانی مانگی ئەیلول، "ئانەلێنا بایەربۆک"ی کرد بە کاندید بۆ پۆستی سەرۆک وەزیران (راوێژکاری ئەڵمانیا)، بەم جۆرەش ژنە تەمەن ٤٠ ساڵەکە بە ھیوایەکی گەورەوە دەیەوێت جێگەی ئەنگێلا مێرکڵ بگرێتەوە.\nپارتی سەوز بەبێ زەحمەتی و ناکۆکی، بڕیاریدا "ئانەلێنا بایەربۆک" بۆ ھەڵبژاردنەکانی ٢٦ی ئەیلولی ئەمساڵ کاندید بکات، تاکو ببێت بە راوێژکاری ئەڵمانیا و جێگەی ئەنگێلا مێرکڵ بگرێتەوە کە رۆژ بە رۆژ ئاستە جەماوەرییەکەی لە دابەزینی بەردەومدایە.\nبایەربۆک لە لەدایک لە ١٥ی کانونی یەکەمی ١٩٨٠ لەدایک بووە، واتە ھەمان ئەو ساڵەی پارتی سەوزی تێدا دامەزرا و ئێستا خۆی ھاوسەرۆکییەتی.\nھەر لە منداڵییەوە لەگەڵ خێزانەکەیدا بەشدارییان لە چالاکییەکاندا کردووە. باوک و دایکی لە چالاکییەکانی دژ بە وزەی ئەتۆمی بەشدارییان پێکردووە.\nبایەربۆک دەڵێت لە منداڵییەوە دوو شت لە یادەوەریدا ماوەتەوە و ناسڕێتەوە؛ ئەو ئاوەی پۆلیس بۆ بڵاوەپێکردنییان لە کاتی خۆپیشاندانەکان بەکاریھێناوە دژیان و ئەو کێکەی لە منداڵیدا خواردوویەتی.\nبایەربۆک بیروڕاکانی روون و ئاشکران و دیارترین دروشمیشی گۆڕانکارییە. دەشڵێت، "پاراستنی ژینگە ئەرکی ئەم نەوەیەی ئێستای منە" و گرنگی بە رێککەوتنی پاریس لەم بوارەدا دەدەن.\nبایەربۆک یاسای تەواو کردووە، لەناو پارتەکەیدا خاوەن پەیوەندییەکی ناوخۆیی بەھێزە، وەک پسپۆڕی ژینگەی ناو پارتەکەی دەناسرێت و لە ساڵی ٢٠١٨وە تاکو ئێستا لەگەڵ رۆبەرت ھابێک ھاوسەرۆکی پارتی سەوزە.\nبەپێی دواین راپرسییەکان پارتی سەوز خاوەن دەنگی ٢٢٪ی ئەڵمانییەکانە و لە دوای یەکێتی کریستیانەکانە (پارتی یەکێتی کریستیان دیموکرات و پارتی سۆشیاڵ کریستیان) دێت.\nلە سەرەتای پەتای کۆرۆناوە خەڵکی ئەڵمانیا پێیان وابوو حکومەتی بلۆکی پارێزگار بە سەرۆکایەتی مێرکڵ سەرکەوتوو بووە و پشتیوانی ٤٠٪ی خەڵکی ھەبوو، بەڵام لە مانگەکانی دواتردا ئەم پشتیوانییە بۆ ٢٩٪ دابەزی.\nلە ئێستادا بڕوا وایە پشتیوانی پارتەکانی دەسەڵات زیاتر دابەزیوە و تەنھا چوار تاکو پێنج خاڵ لەگەڵ پارتی سەوز جیاوازی ھەیە، ئەمەش بەھێزبوونی پێگەی سەوزەکان پیشان دەدات، بەھێزبوونێکی کە شانسی بردنەوەی بایەربۆک زیاتر دەکات.\nسەوزەکان بۆ یەکەم جار و لە ساڵی ١٩٩٨ چوونە حکومەتی ھاوپەیمانییەوە و وەزیری دەرەوە بەر سەوزەکان کەوت.\nسەوزەکان لە دوای چوونە ناو حکومەتەوە رووبەڕووی ناکۆکی ناوخۆیی بووە و ئەم ناکۆکییەش بەردەوام درێژەی کێشا.\nساڵی ٢٠١١ بۆ یەكەم جار لە ویلایەتی (Baden-Wurttemberg) پارتی سەوز پۆستی سەرۆک وەزیرانیان بەدەستھێنا.\nبایەربۆک لە باڵی واقیعییەتی پارتەکەیەوە ھاتووە، بەڵام لە یەکخستنی گوتاری ھاوبەشی پارتەکەی و پێکەوە بەستنی باڵە جیاوازەکاندا توانایەکی بەرزی ھەیە.\nلەگەڵ ئەوەی دەرئەنجامی راپرسییەکان لە بەرژەوەندی سەوزەکاندایە، بەڵام بردنەوەی جەنگی دەسەڵات بۆ سەوزەکان ئاسان و بێکێشە نییە.\nیەکێک لە کێشە ھەرە گەورەکانی سەوزەکان ئەوەیە کە ژمارەی دەنگەکانی لە ھەڵبژاردنەکاندا کەنمترە لە ژمارەی دەنگەکانی لە راپرسییەکاندا، واتە سەوزەکان راپرسییەکان دەیانخاتە پێکەنین و ئەنجامی ھەڵبژاردنەکانیش ئازاریان دەدات.\nئەوانەی لە راپرسییەکاندا دەنگ بە پارتەکەی بایەربۆک دەدەن، لە رۆژی ھەڵبژاردندا بنەما ئابوورییەکان و پەیوەندییە نەریتییەکان بۆچوونیان دەگۆڕێت و پشت لە سەوزەکان دەکەن.\nئێستا دیار نییە، بایەربۆک چۆن دەتوانێت ھەمان دەنگی راپرسییەکان لە ھەڵبژاردنەکانی مانگی ئەیلولی ئەمساڵ\nبایەربۆک رووی لە گەورەترین پۆستی ئەڵمانیایە و دەیەوێت ببێت بە راوێژکار، بەڵام رێگاکەی سەخت و گرانە، بە ھیوایەکی گەورەوە ھەنگاو دەنێت، بەڵام ئەوەی دوا بڕیار دەدات، ئەڵمانییەکانن.


له‌ناوه‌نده‌كانى خوێندنى ئێران به‌زمانى كوردیش ده‌خوێندرێت\n18/11/2021 421 جار خوێندراوه‌ته‌وه\nپەرلەمانی ئێران خوێندنی زمانی نەتەوەکانی ئێرانی لەقوتابخانەکان پەسەندکردو نوێنەری مەهاباد لەپه‌رله‌مانى ئێران ده‌ڵێن:"پڕۆژه‌ى خوێندنی زمانی کەمە نەتەوەکانی ئێرانی لەخوێندنگاو زانکۆکاندا پەسەندکردوە".\nجەلال مەحمود زادە نوێنەری شاری مهاباد لەپەڕلەمانی ئێران به‌ئاژانسی هەواڵی میهری ئێرانیی وتوه، "پڕۆژه‌ى جێبەجێکردنی مادەی ١٥ی یاسای بنەڕەتی ئێران (دەستور) سەبارەت بەفێرکاری زمانی ئێتنیکەکان لەقوتابخانەو زانکۆکانی وڵات پەسندکراوه".\nوتوشیه‌تى:"لەپێناو جێبەجێکردنی ئەم یاسایەدا، دەوڵەت دەبێ سیستەمی فێرکاری زمان‌و ئەدەبیات بەزمانی کەمینەکان لەڕێگای وەزارەتی فێرکاری‌و وەزارەتی خوێندنی باڵاوە جێبەجێبکات".\nبەوتەی په‌رله‌مانتاره كورده‌كه‌ى شاری مهاباد، "جێبەجێکردنی تەواوی مادەی 15ى یاسای بنەڕه‌تى هەنگاوێکی پتەوو بنەڕەتییەو بەیەکێک لەگرینگترین داواکارییەکانی کەمە نەتەوەکانی ئێرانه".\nلەمادەی ١٥ی دەستوری بنەڕەتیی کۆماری ئیسلامیی ئێراندا هاتوە، زمانی فەرمی وڵات فارسییە، بەڵام هەموو نەتەوەکانی دیکەی ئێران ئەو مافەیان هەیە لەتەنیشت زمانی فارسیدا، زمانی دایکیان لەمیدیاو ڕاگەیاندن‌و بواری پەروەردەدا بەکاربێنن.\nبه‌وپێیه‌ش له‌مه‌ودوا زمانى كوردیش هاوشان له‌گه‌ڵ زمانى فارسیدا له‌ناوه‌نده‌كانى خوێندن به‌كارده‌هێنرێت‌و پێى ده‌خوێنرێت.


پەکەکە یەنەکە و پەدەکە – Sibehî سبەھی\nخویایه ته‌ڤگه‌رێن مینا پارتیا كاركەرێن كوردستانێ (پەکەکە) و یەكێتیا نشتمانیا كوردستانێ (یەنەکە) یێن کو تاشه‌رۆنتیا ئیران و وه‌کی دن دکن، چ جارا به‌رژه‌وه‌ندییێن کوردستانێ نافکرن. به‌رژه‌وه‌ندییێن پارتی و ته‌ڤگه‌رێن خوه د سه‌ر هه‌ر تشتی ڕا دگرن. به‌رژه‌وه‌ندییێن کوردستانا مه‌زن و یه‌کگرتنا مڵه‌تێ کورد نه ل بیرا وانه، ته‌و ب ڕیا تاشه‌رۆنلیا ئیرانێ دخوازن کوردستانا ئازاد تێک ببن. کۆره‌فاهمی بوونه، دۆرپێشکرنا دژمنێن کوردستانێ نابینن یان ژی ناخوازن ببینن. ل هه‌مبه‌ری ڤان دژمنان گرینگییا تفاق، یه‌کزێری و هه‌ڤگرتنا که‌سایه‌ت و پارتییێن کوردستانێ نابینن. و ب تایبه‌ت ژی گرینگییا خه‌بات و ته‌کۆشینا که‌سایه‌ت و سه‌رۆکێن مینا مه‌سعوود بارزانی و نێچیرڤان بارزانی نابینن.\nئه‌ڤ ته‌ڤگه‌رێن کو خوه‌دێگراڤی ل سه‌ر ناڤێ کوردان ده‌رکه‌تنه هۆلێ، تێکبرنا مالباتا بارزانی ژ خوه ڕا وه‌ک ئه‌رکه‌ک سه‌ره‌کی دبینن. تێکبرنا مالباتا بارزانی و پارتیا دەمۆكراتا كوردستانێ (پەدەکە) ژ خوه ڕا کرنا ئارمانج و ب وان خه‌ون و خه‌یالان دژین.\nلێ ئەو تشته‌کی ژ بیر دکن. بارزانی و پەدەکە ئیرۆ ل هه‌ر چار پارچه‌یێن کوردستانێ سه‌مبۆلن، سه‌مبۆلێن پیرۆزن و نیشانا کورد، کوردستان و کوردایه‌تییێ نه. پارتی و ته‌ڤگه‌رێن مینا پەکەکە و یەنەکە ئێدی نکارن ڤان سه‌مبۆلێن پیرۆز ژ دل و مه‌ژییێ کوردان ده‌رێخن. نه ئه‌و و نه ژی ده‌وله‌تێن کو خزمه‌تا وان دکن. تێکچوونا بارزانی و پەدەکێ تێکچوونا به‌رژه‌وه‌ندییێن کورد و کوردستانێ ب خوه یه. تشتێ کو یەنەکە، پەکەکە و ته‌ڤگه‌رێن دن نابینن ئه‌ڤ تشته.


تـویـتـەر | kurditgroup\nکراوەیە ( ۔20۔ )\nتــویــتــەر ! [url=http://twitter.com]Twitter.com[/url]\n١- سەرەتاکانی تـویـتـەر ٢- بەیداخەکانی تـویـتـەر ٣- ئامارەکانی تـویـتـەر\n٤- بەکارهێنانی تـویـتـەر ٥- چالاکیەکانی تـویـتـەر ٦- وەرگێڕانی تـویـتـەر بۆ زمانی كوردی.\nسەرەتاکانی تـویـتـەر ؟\nتـویـتـەر چیە ؟ کەی دامەزرا ؟ کـێ دایمەزراند ؟\nتویتەر یەکێکە لە ماڵپەڕە کۆمەڵایەتیەکان.لە ٢١/٣/٢٠٠٦ دامەزرا لە لایەن ([url=http://en.wikipedia.org/wiki/Jack_Dorsey]جاك دۆرسی[/url])،لە مانگی ٧ بڵاوکرایەوە و خرایە بەردەست .\nتـویـتـەر و تویت بە واتایی چی دێت ؟\nتـویـتـەر واتا کەسێك یان شتێك بجریوێنێت (جریوێنەر) ،تویت واتا جریواندن.\nخاوەنەکانی تـویـتـەر کێن ؟\n[url=http://en.wikipedia.org/wiki/Jack_Dorsey]جاك دۆرسی[/url]،[url=http://en.wikipedia.org/wiki/Noah_Glass]نوح گلاس[/url]،ئیڤان ویلامس[url=http://en.wikipedia.org/wiki/Biz_Stone]،بیز ستۆن[/url].\nتـویـتـەر چۆن کار دەکات ؟\nماڵپەڕێکی سادەیە خزمەت گوزاری کۆمەڵایەتی و کورتەپەیام یان بڵاوکراوەی کورت(مایکرۆبلۆگینگ)و [url=http://en.wikipedia.org/wiki/Short_Message_Service]SMS[/url] کورتە نامە و [url=http://en.wikipedia.org/wiki/Multimedia_Messaging_Service]MMS[/url] دەخاتە بەردەست بەکارهێنەران.\nبەشێوەیەکی دیکە کار لەسەر کورت بڕی دەکات و توانای ١٤٠ پیت هەیە کە لە یەك پەیامدا بەکاربێت.\nلە کوێدا تـویـتـەر کراوەیە ؟\nلە سەرتاسەری جیهاندا کراوەیە واتا هیچ وڵاتێك بەربەستی بۆ بەکارهێنانی دروستنەکردووە.\nنوسینگەی تـویـتـەر لە کوێیە ؟\nنوسینگەی سەرەکی دەکەوێتە (سانفرانسیسکۆ) لە (ویلایەتە یەکگرتووەکانی ئەمریکا).\nچەند زمانی كۆمپیوتەری بەکاردێت لە تـویـتـەردا ؟\nهەژمارکردنی تـویـتـەر چ جۆرێكە ؟\nهەژمارکردن لە جۆری خۆڕاییە.پێویستی بە بڕوانامەی ئیمێڵ هەیە.\nتـویـتـەر بڕوانامە بۆ کام لە هەژمارەکان دروست دەکات ؟\nتـویـتـەر بڕوا نامە بۆ هەژمارەکان دروست دەکات ئەویش بۆ کەسە بە نێوبانگەکان و کۆمپانیاکان بە نیشاندانی نیشانەی ڕاست لەسەر هەژمارەکان،بەمەش بەکارهێنەران لە هەژماری ساختە و هەواڵی ناڕاست دووردەخاتەوە.لە هەمان کاتدا نازناو بۆ کەس،کۆمپانیا،بابەتە بەنێوبانگەکان دروست دەکات.\nبەستەرەکان چیان لێدێت لە تـویـتـەر ؟\nبەستەرەکان كورت دەكرانەوە بەهۆی ماڵپەڕی ([url=https://bitly.com/]بیت لی[/url]) و ([url=http://tinyurl.com/]تاینی یو ئاڕ ئێڵ[/url]). هەروەها بەکارهێنانی (twt.tl) بۆ نامە شاراوەکان لە ٢٠١٠، دواتر بەکارهێنانی ([url=http://t.co/]t.co[/url]) بۆ کورت کردنەوەی بەستەرەکان.ئەمەی کۆتایی تـویـتـەر خۆی خاوەنیەتی.\nوێنەکان دوای بەرزکردنەوەیان لە تـویـتـەردا دەچنە کوێ ؟\nدوای ئەوەی وێنەکان بەرز دەبنەوە بۆ تـویـتـەر لەهەمان کاتدا دەچنە ماڵپەڕی ([url=http://twitpic.com/]تویت پیك[/url]).\nڤیدیۆکان دوای بەرزکردنەوەیان لە تـویـتـەردا دەچنە کوێ ؟\nدوای ئەوەی ڤیدیۆکان بەرز دەبنەوە بۆ تـویـتـەر :\n١- خودکاری دەبنە بەستەرێك و پاش کرتە کردن لەسەریان دەچنە سەر ئەو شوێنەی کە لێوەی تویت کراوە واتا دەچنەوە سەر ئەو ماڵپەڕەی کە لێوەی تویت کراوە ،یان وەك ڤیدیۆ کانی [url=http://youtube.com]یوتیوب[/url] کاتێك تویت دەکرێن دەتوانین لە تـویـتـەر خۆیدا بیبینین.\n٢- دەتوانیت ڤیدیۆکان بەرز بکەینەوە بۆ ماڵپەڕی ([url=http://www.twitvid.com/]تویت ڤید[/url]) ئەمە جگە لەوەی بەرز دەبنەوە بۆ تـویـتـەر. لە هەمان کاتدا دەچنە ماڵپەڕی ([url=http://telly.com/]تێڵی[/url]).\nئایا دەتوانین پەخشی ڕاستەوخۆ دروست بکەین ؟\nدەتوانین پەخشی ڕاستەوخۆ دروست بکەین بەهۆی ماڵپەڕی ([url=http://twitcam.livestream.com/]تویت کام[/url]) کە بەهێزکراوە لەلایەن ماڵپەڕی ([url=http://new.livestream.com/]لایڤ ستریم[/url]).\nدەتوانیت پەیامەکانی بڵاوبکەیتەوە بەبێ ئەوەی بچیتە ناو هەژمارەکەت ؟\nدەتوانیت بەهۆی هەندێك ماڵپەڕ وەك ([url=http://www.tweetdeck.com/]تویت دیك[/url]،[url=http://hootsuite.com/]هوت سویت[/url]،[url=http://www.sysomos.com/]سایسۆمۆس[/url]...هتد).\nبەرنامۆچکە (ئاپلیکەشن) ی تـویـتـەر بۆ مۆبایل و جۆرەکانی سیستەم چین ؟\nبۆ سیستەمەکانی (ئاپ ستۆری ئەپڵ،ئەندرۆیدی گۆگڵ،ویندۆز فۆنی ویندۆز،ئۆڤی نۆکیا،ئەپ ویڵدی بلاكبێری...هتد) بەمەش زۆربەی مۆبایلی کۆمپانیاکانی وەك\n(ئەپڵ،ئێڵ جی،سامسۆنگ،نۆکیا،بلاكبێری،سۆنی ئیریکسۆن،..هتد). دەتوانن پشتگیری بکەن.\nئایا تـویـتـەر خزمەتگوزاری چاتی هەیە ؟\nنەخێر خزمەتگوزاری چاتی نیە.\nنامەکان لە تـویـتـەردا چۆنن ؟\nنامەکانی تـویـتـەر گشتین واتا هەموو کەس دەیبینێت،بەڵام دەتوانیت نامەی\nتایبەت واتا شاراوە بنێریت بۆ بەکارهێنەران.\nتویتە (جریوە) ئاڵتونیەکانی تـویـتـەر لە ساڵی ٢٠١٢ دا کامانە بوون ؟\nجریوەی (باراك ئۆباما)بە بۆنەی دووبارە دەرچوونی وەك سەرۆك کۆمار بەیەکەم جریوەی ٢٠١٢ هەڵبژێردا پاش ئەوەی (٨١٠٠٠٠)جار ڕیتویت(وەڵام)یان دابوو وە (٣٠٠٠٠٠)جار دڵخواز کرا.\nکرتە بکە لەم بەستەرە بۆ بینینی تەواوی جریوە ئاڵتونیەکان.[url=https://2012.twitter.com/en/golden-tweets.html]Golden tweets [/url]\nئایا تـویـتـەر بەکاردێت لەگەڵ ماڵپەڕەکانی دیکەدا ؟\nپاش فراوان بوونی تـویـتـەر ئێستا زۆربەی ماڵپەڕەکان چەند پێداویستیەکی تـویـتـەریان دابین کردووە بۆ ماڵپەڕەکانیان وەك ؟\n١- دوگمەی (فۆلۆو) واتا دەتوانیت ڕاستەوخۆ ببیتە هاوبەشی ماڵپەڕەکە.\n٢- دوگمەی (تویت) واتا بڵاو کردنەوەی ماڵپەڕەکە یان بابەتێکی ماڵپەڕەکە لە تـویـتـەرەکەتدا.\n٣- دوگمەی تـویـتـەر بۆ خۆتۆمارکردن (Registration)ی ماڵپەڕەکان،واتا بەهۆی ئیمێڵ و زانیاریەکانی تـویـتـەر دەتوانیت خۆت تۆمار بکەیت لە ماڵپەڕەکاندا.بەمەش ئیمێڵ و زانیاریەکانی کە لە تـویـتەردا داتناون دەبنە زانیاری لەو ماڵپەڕەی خۆتت تێدا تۆمارکردووە.\n٤- دوگمەی تـویـتـەر بۆ چونەژوور(Sign in)ی ماڵپەڕەکان،واتا بچیتە ناو ماڵپەڕێك بەهۆی تـویـتـەر بەمەش هەرکاتێك بتەوێت دەتوانیت بەهۆی تـویـتـەرەوە بچیتە ناو ماڵپەڕە دیاریکراوەکە وەك ([url=http://www.yahoo.com]یاهوو[/url]) ...هتد(پاش کرداری خۆتۆمارکردن بەهۆی تـویـتـەرەوە ئەنجام دەدرێت).\n٥- دانانی ستریم (جۆگەلە)ی ماڵپەڕەکان،واتا دانانی تـویـتە (پەیامەکان)ی ماڵپەڕەکە لە ماڵپەڕەکە خۆیدا کاتێك لە تـویـتـەر بڵاویانکردۆتەوە، بە جۆرێك سەردانکەران تویتەکانی ماڵپەڕ ببینن بێ ئەوەی سەردانی هەژماری تویتەرەکانیان بکەن.\nکێشەی تـویـتـەر لەگەڵ هەندێك لایەندا چی بوو ؟\nکێشە چاودێریکردنی هاش تاگ لەگەڵ ([url=http://wikileaks.org/]ویکیلیکس[/url]،ئۆکسێپی وۆڵ ستریت)دروستبوو چونکە تـویـتـەر چاودێری ئەو لایەنانەی دەکرد،دواتر کێشەکە چارەسەرکرا بەومەرجەی ئەو لایەنانە دوور بن لە بڵاوکراوەی نابەجێ و نایاسایی.\nتـویـتـەر وەرگێڕدراوە بۆ چەند زمان ؟\n[url=http://translate.twitter.com]وەرگێڕاوە بۆ زیاد لە ٣٣ زمان[/url] و زمانی کوردیش هەندێك لە وەرگێڕانی تەواو کردووە.\nبەیداخەکانی(لۆگۆ) تـویـتـەر ؟\nبەیداخە سەرەتاییەکانی تـویـتـەر کەمێك پەیوەندی هەبوو بە ([url=http://en.wikipedia.org/wiki/Larry_Bird]لاری بێرد[/url]) یاریکەری یانەی ([url=http://en.wikipedia.org/wiki/Boston_Celtics]بۆستن سیڵتیکس[/url]) لە یانەکانی [url=http://en.wikipedia.org/wiki/National_Basketball_Association]NBA[/url] لە ساڵی (١٩٧٨).بەڵام دواتر گۆڕا بۆ باڵندەی شینی شاخاوی ([url=http://en.wikipedia.org/wiki/Mountain_Bluebird]Mountain Bluebird[/url]).\n١- بەیداخی یەکەم لە ١٥/٧/٢٠٠٦ تا ١٤/٩/٢٠١٠\n٢- بەیداخی دووهەم لە ١٤/٩/٢٠١٠ تا ٥/٦/٢٠١٢\n٣- بەیداخی سێهەم لە ٥/٦/٢٠١٢ وە تا ئێستا هەمان لۆگۆیە.\nئـامـارەکـانی تـویـتـەر :\nلە کردنەوەدا بە پلەی چەندەهەم دێت ؟\nلە پلەی ١٠ دا دێت،واتا دەیەم ماڵپەڕە کە زۆرترین جار دەکرێتەوە.بە پێی ئامارەکانی ماڵپەڕی ([url=http://www.alexa.com/]ئەلێکسا[/url]).\nلە ناو تۆڕە کۆمەڵایەتیەکاندا پلەی چەندەهەمی گرتووە ؟\nپلەی ٢ ی گرتووە لە دوای ([url=http://www.facebook.com]فەیس بووك[/url]).\nبەکارهێنەرانی تــویــتــەر و چالاکی ڕۆژانە ؟\nتــویــتــەر زیاد لە ١٥٠ ملیۆن بەکارهێنەری چالاکی هەیە ڕۆژانە.\nگەڕان بۆ تـویـتـەر ؟\nڕۆژانە ١.٦ ملیارد گەڕان بۆ تـویـتـەر و خزمەتگوزاریەکانی دەکرێت.\nڕۆژانەی تویتەکان(پەیام) چەندە ؟\nلە هەر ڕۆژێکدا بە ڕێژەیی ٣٤٠ ملیۆن تویت(پەیام) بڵاودەکرێتەوە.\nداهاتی تـویـتـەر چەندە ؟\n٤٠٠ ملیۆن دۆلارە تا ساڵی ٢٠١٣.\nقەوارەی هەژمارکەران لە تـویـتـەردا چەند ؟\nزیاد لە ٥٠٠،٠٠٠،٠٠٠ (پێنج سەد ملیۆن) هەژمارکەری(بەکارهێنەر) هەیە.\nلە هەر چرکەیەکدا چەند هەژماری نوێی تـویـتـەر دەکرێتەوە ؟\n١١ هەژماری نوێ دەکرێتەوە لە چرکەیەکدا ؟\nلە ڕۆژێکدا چەند هەژمار دەکرێتەوە ؟\n١ ملیۆن هەژمار دەکرێتەوە لە ڕۆژێکدا.\nژمارە پێوانەییەکانی تویت چەندە ؟\nلە کاتی [url=http://en.wikipedia.org/wiki/2010_FIFA_World_Cup]مۆندیالدا[/url] لە ١٤/٦/٢٠١٠ یاری نێوان (یابان - کامیرۆن) پاش تۆمارکردنی گۆڵێکی یابانیەکان بەرامبەر کامیرۆن زۆرترین ڕێژەی تویتی تۆمار کرد کە (٢،٩٤٠) تویت بوو تەنها لە ماوەیی یەك چرکەدا.لەگەڵ تۆمارکردنی چەند ژمارەیەکی نوێ.نوێترینیان بەهۆیی ساڵی نوێی ٢٠١٣ بوو کە (٣٣،٣٨٨) تویت کرا،لە چرکەیەکدا.\nزۆرترین ژمارەی بەکارهێنەری تـویـتـەر لە چ وڵاتێكن ؟\n١- ئەمریکا زیاد (١٠٧) ملیۆن.\n٢- بەڕازیل زیاد (٣٣)ملیۆن.\n٣- یابان زیاد (٢٩)ملیۆن.\n٤- بەریتانیا زیاد (٢٣)ملیۆن.\n٥- ئیندۆزنیسیا زیاد (١٩)ملیۆن.\nبەرزترین هەژمارەکانی ناو تـویـتـەر کامانەن ؟\nلەیدی گاگا، زیاد لە (٣٢) ملیۆن هاوبەش.(بەرزترین ڕێژە لە نێو هونەرمەندان).\nباراك ئۆباما، زیاد لە (٢٤) ملیۆن هاوبەش.(بەرزترین ڕێژە لە نێو سیاسیەکان).\nیوتیوب، زیاد لە (٢٠) ملیۆن هاوبەش.(بەرزترین ڕێژە لە نێو هەژمارە ناکەسیەکان).\nشاکیرا، زیاد لە (١٨) ملیۆن هاوبەش(بەرزترین ڕێژە لە دەرەوەی ئەمریکا).\nکریستیانۆ ڕۆناڵدۆ، زیاد لە (١٤) ملیۆن هاوبەش.(بەرزترین ڕێژە لە نێو وەرزشکاران).\nبارسیلۆنا،زیاد لە (٧) ملیۆن هاوبەش.(بەرزترین ڕێژە لە نێو یانەکانی تۆپی پێ).\nپێك هاتەی تـویـتـەر تا ساڵی ٢٠١٠. چۆن بووە ؟\n3.9% پێك دێت لە News (هەواڵ).\n3.75% پێك دێت لە Spam (پەیامی نەخوازراو)\n5.86% پێك دێت لە Self-promotion (پەیامە چالاکەکان) زیاتر ڕیکلامەکان دەگرێتەوە.\n40.54% پێك دێت لە Pointless babble (پەیامی بێمانا و منجە منج).\n37.55% پێك دێت لە Conversational (ئاخافتن).\n8.70% پێك دێت لە Pass-along value (هیچ وشەیەكمان نە دۆزییەوە بۆی یان نزیکی).\nپێك هاتەی تـویـتـەر بە شێوەی خشتە [url=http://en.wikipedia.org/wiki/File:Content_of_Tweets.svg]Chart[/url]\nچۆنیەتی هەژمار دروستکردن و بەکارهێنانی تـویـتـەر ؟\nسەرەتا دەچینە ماڵپەڕی تـویـتـەر(خۆتۆمارکردن) [url=https://twitter.com/signup]https://twitter.com/signup[/url]\nلە (Full name) دا ناوی خۆت و باوکت بنوسە(ناوی یەکەم و دووهەم).\nلە (Email Address) ئیمێڵێك دابنێ و دڵنیابە لە بێکێشە بوونی ئەو ئیمێڵە.\nلە (Create a Password) پاسۆوردێك دابنێ لە ٦ بەرەوسەر (پیت و ژمارە)دابنێ.\nلە (Choose your username) ناوی بەکارهێنەر هەڵبژێرە و دەبێتە ئەدرێسی هەژمارەکەت.\nدواتر بچۆ بۆ ئیمێڵەکەت و بڕوانامە بۆ هەژماری تـویتـەرەکەت بەدەست بهێنە کە بە نامەیەك بۆی ناردوویت و بەستەرێك لە نامەکەدایە بە کرتە کردن لەسەری هەژمارەکەت دەبێتە خاوەنی بڕوانامە.\nلە ژێر ناوی خۆتدا لە دەستە چەپی(بینگە)شاشەکەت (Compose new Tweet). دەتوانیت پەیامێکی نوێ بنێریت یان لە دەستە ڕاست دوگمەیەکی شین کرتە بکە بۆ هەمان کار.کاتێك دەنوسیت دەتوانیت وێنەیەك هاوپێچ بکەیت لەگەڵ دیاری کردنی کات.\nلەهەمان کاتدا لە ژێر ناوەکەتدا سێ دوگمە دەبینین لەدەستە چەپەوە :\n١- (Tweets)* ژمارەی تـویت(جریوەکان)نت پیشان دەدات.\n٢- (Following)* ژمارەی ئەو کەسانە پیشان دەدات کە تۆ دوایان کەوتویت.\n٣- (Followers) ژمارەی ئەو کەسانە پیشان دەدات کە دوای تۆ کەوتوون.\n*کاتێك (Following) ی هەژمارێك دەکەیت،ئەو کاتە تەنها تۆ چالاکیەکانی ئەو دەبینیت،ئەو چالاکیەکانی تۆ نابینێت.بەهەمان شێوە بۆ (Followers).هەروەها لە دەستە ڕاستی بینگە(شاشة) زمانەی (Tweets) دەبینرێت کە جریوە (تویت)ی ئەو هەژمارانە پیشان دەدات کە تۆ دوایان کەوتوتیت،واتا (Follow) کردوون یان (Following) گەکان.\nلە (هێدەر)زمانەی سەرەوەی ماڵپەڕەکە (ڕەنگی ڕەساسی تۆخە) هەریەك لە دوگمەکانی:\n١- (Home) دەچیتەوە سەرەتا(ماڵەوە)ی هەژمارەکەت.\n٢- (Connect) گەڕان بە دوای هەژمارەکان لە تـویـتـەردا.\n٣- (Discover) گەڕان بە دوای تاگ(هەڵواسەرەکانی) پەیامەکان.\n٤- (Me) دەتباتەوە بۆ پرۆفایلەکەی خۆت.\n٥- (Search) ئەم دوگمەیە توانای گەڕانت دەداتێ.\nگەڕان چۆنە لە تـویـتـەردا ؟\nبە دوو ڕێگا دەتوانین بگەڕێن :\n١- بۆ بابەت : (هاش تاگ #) لە دوگمەی گەڕاندا پێش هەر وشەیەك ئەم ئامڕازە (#)دابنێ وەك: (twitter#) هەر بابەتێك پەیوەندی بە وشەکەوە هەبێت دەیخاتە بەردەست.\n٢- بۆ هەژمار : (username@,@ناوی بەکارهێنەر) لە دوگمەی گەڕاندا پێش هەر وشەیەك ئەم ئامرازە (@) دابنێ.وەك : (twitter@) هەژمارەکەت بۆ دێنێت بەڵام پێویستە ئەو هەژمارە تۆمارکرابێت لە تـویـتـەردا.\n٦- (Menu) چەند هەڵبژاردنێکی تێدایە:\nا- (Edit Profile) دەستکاریکردنی پرۆفایلەکەت.\nب- (Direct Messages) نامە ڕاستەوخۆکان.\nج- (Lists) دروستکردنی کۆمەڵە و لیستەکان.\nد- (Help) وەرگرتنی یارمەتی.\nهـ- (Keyboard shortcuts) کورت کردنەوەی کارەکان بەهۆی تەختەکلیلەوە.\nو- (Setting) ڕێکخستنی هەژمارەکەت. *\nی- (Sign out) دەرچوون لە هەژمارەکەت.\n* و- (Setting) لەم بەشەدا دەتوانیت هەژمارەکەت ڕێكبخەیت و دەستکاری بکەیت.\n١- (Account) : هەژمار لێرەدا دەتوانیت گۆڕانکاریەکانی لە (ناوی بەکارهێنەر،ئیمیڵ،\nزمان،کات،ڕێکخستنی بابەتە هەستیارەکان...هتد،تایبەتی بوون (خێرا و ئاسان کردنی چالاکیەکان لەسەر تـویـتەر)، گەڕانەوەی پاسۆورد بەهۆی زانیاری تایبەتی،پارێزگاری تویتەکان،وڵات،گەڕانەوەی هەڵگرتن(ئەرشیف) كردنی تویتەکان)بکەیت.\nلە کۆتا بەشی ئەم لقەدا (Deactivate my account) هەیە کە ڕێگات پێدەدات هەژمارەکەت دابخەیت.بە کرتە کردن لەسەری دەچیتە پەنجەرەیەکی نوێیوە دواتر کرتە بکە لە (Deactivate @username)و بۆماوەی ٣٠ رۆژ سەردانی هەژمارەکەت مەکە پاشان دادەخرێت.\n٢- (Password) : ڕێکخستن و گۆڕانکاری کردن لە وشەی تێپەڕدا پاش کرتە کردن لەسەری سێ بۆشایی هەیە،لەیەکەمدا ئەو وشەتێپەڕە بنوسە کە بەکارت هێناوە پێشتر لە دوو بۆشاییەکەی دیکەدا وشەتێپەڕە نوێکەت بنوسە.دەش توانیت هەژمارەکەت ببەستیتەوە بە مۆبایەلەکەت.\n٣- (Mobile) : لەم بەشەدا دەتوانیت (بەرنامۆچکە)ی تـویـتـەر بۆ مۆبایلەکەت دابگریت،\nهەروەها ئاگادار بوون لە چالاکیەکانی هەژمارەکەت دوای دیاریکردنی (وڵات،ژمارەی مۆبایل،جۆری سیمکارت)؟؟؟؟\n٤- (Email notification) ئاگادار بوون لە هەندێك چالاکی تایبەت بەهۆی ئیمێڵەوە.\n٥- (Profile) : دەستکاریکردنی هەریەك لە (وێنە،هێدەر،ناو،شوێن،ماڵپەڕ،(زیادکردنی تـویـتـەر بۆ ماڵپەڕەکەت)،ژیاننامە،پەیوەستکردنی هەژمارەکەت لەگەڵ (فەیس بووك).\n٦- (Design) : دەستکاریکردنی دیزانی هەژمارەکەت بە گۆڕینی وێنەی باکگراوند یان وێنەی تایبەتی خۆت،یان ڕەنگی باکگراوند و بەستەرەکان.\n٧- (Apps) : ڕێکخستنی هەموو ئەو بەرنامۆچکانەی کە پەیوەست بوون بە هەژمارەکەتەوە.\nهەروەها دەتوانیت بەرنامۆچکەی ماڵپەڕەکان لە هەژمارەکەتدا لابدەیت و\n٨- (Widgets) دروستکردن و ڕێکخستنی تویت و چالاکی هەژمارەکەت بۆ زیادکردنی لە ماڵپەڕەکەتدا.یان گواستنەوەی چالاکی ماڵپەڕەکەت بۆ تـویـتـەر.\nچۆن تـویـتـەر پەرەی سەند ؟\nتـویـتـەر وەك زۆربەی ماڵپەڕەکان بەرەو گەشەسەندن هەنگاوی نا بەڵام هەندێك هۆکاری ڕاستەوخۆ و ناڕاستەوخۆ وای کرد زیاتر تـویـتـەر گرنگی پێبدرێت:\n١- هەواڵە سەرەتاییەکان دەربارەی تـویـتـەر :\nنوسینی بابەتێك لەسەر تـویـتـەر وەك تۆڕی کۆمەڵایەتی لە ڕۆژنامەی ([url=http://en.wikipedia.org/wiki/Rick_Moody]ذە وۆڵ ستریت جۆرناڵ[/url]) لە ٢٠٠٨ دا،نوسینی بابەتێکی دیکە لەلایەن ([url=http://en.wikipedia.org/wiki/Bruce_Sterling]بروس ستێرلین[/url]) وە بابەتێکی دیکە لەلایەن (کـلایڤ ثـۆمسۆن) لە گۆڤاری ([url=http://en.wikipedia.org/wiki/The_New_York_Times_Magazine]ذە نیو یۆرك تایمز مەگەزین[/url]). پاشتر قسەکردنی ([url=http://en.wikipedia.org/wiki/Jonathan_Zittrain]جۆناثان زیترەین[/url]) پرۆفیسۆری یاساکانی ئینتەرنێت لە زانکۆی ([url=http://en.wikipedia.org/wiki/Harvard_University]هارڤەرد[/url]). کورتە باسێکی ڕۆمان نووس ([url=http://en.wikipedia.org/wiki/Rick_Moody]ڕیك موودی[/url]) کە مەبەست تێیدا تـویـتـەر بوو. نوسینی بابەتێك لەسەر تـویـتـەر لەلایەن ماڵپەڕی ([url=http://en.wikipedia.org/wiki/Nielsen_Online]نیڵسن ئۆنلاین[/url])، تـویـتـەر براوەی خەڵاتی ([url=http://en.wikipedia.org/wiki/Webby_Award]ویبی ئاوارد[/url])بوو لە ٢٠٠٩ دا.\nیەکەم وشەی ([url=http://www.languagemonitor.com/]گڵۆباڵ لانگویچ مۆنیتەر[/url]) هەڵبژێردا لە ساڵی ٢٠٠٩ دا.\nلە کرانەوەی [url=http://en.wikipedia.org/wiki/2012_Summer_Olympics]ئۆڵۆمپیادی هاوینەی لەندەنی ٢٠١٢[/url] دا،لە یاریگای ([url=http://en.wikipedia.org/wiki/2012_Summer_Olympics]لـەندەن ئۆڵۆمپیك ستادیۆم[/url]) بەشێوەی LCD و لەسەر کورسیەکان تـویـتـی(جریوە)ی ([url=http://en.wikipedia.org/wiki/Tim_Berners-Lee]تیم بێرنەرس لی[/url]) دۆزەرەوەی ([url=http://en.wikipedia.org/wiki/World_Wide_Web]World Wide Web)(www[/url]) خرایە ڕوو کە نوسیبووی ([url=http://yourlocaladda.com/forum/wallpapers-77/london-2012-opening-ceremony-olympic-games-1658/]ئەمە بۆ هەموو کەسێکە[/url]).\n٢- بەهاری عەرەبی :\nبەکارهێنانی ماڵپەڕی تـویـتـەر لە شۆڕشەکانی وڵاتانی عەرەبی(میصر و تونس لیبیا و سوریا)،هەڵبژاردنەکانی ئێران،بێ ئارامیەکانی مۆڵدۆڤ.ئەمانەش کاریگەری زۆر گەورەیان بەجێهێشت لەسەر پەرەسەندی تـویـتـەر بەتایبەت شۆڕشی بەهاری عەرەبی.\n٣- سەردێڕ و کورتە هەواڵ :\nسیاسەتی تـویـتـەر كورت بڕییە واتا سەردێر یان هەواڵی بەپەلە و نها،کە ئەمەش زۆر لەگەڵ (ڕادیۆ،تەلەڤزیۆن،کەناڵی ئاسمان،ماڵپەڕ،ڕۆژنامە،گۆڤار،تەنانەت بواری خوێندن،..هتد)ڕێك دەکەوێت.یان بەکارهێنانی لە بەرنامەکانی ([url=http://en.wikipedia.org/wiki/Academy_Award]خەڵاتەکانی ئۆسکار[/url]،[url=http://en.wikipedia.org/wiki/MTV_Video_Music_Award]ئێم تیڤی میوزیك ڤیدیۆ ئاواردس[/url]).\n٤- هەژماری کەسی و کۆمپانیا بەنێوبانگەکان لە تـویـتـەردا :\nئەمەش زیاتر تـویـتـەری بەنێوبانگ كرد چونکە هونەرمەندان و یاریکەران و ڕۆژنامەنوسان و کۆمپانیاکان ...هتد هەژماری خۆیان دەکردوە لە تـویـتـەردا بۆ زانینی خێراترین و زۆرترین هەواڵ وای دەخواست کە هاوڵاتیان بەشدار بن لەگەڵیان و ئاگاداری نوێکاریەکانیان بن.ئێستا زیاتر (١٢٣)سەرۆك وڵاتی جیهان هەژماری تایبەتیان هەیە لە تـویـتـەردا.\nهەندێك لە چالاکیەکانی تــویــتــەر :\n١- دروستکردنی نەرمەواڵای (سۆفتوێری) تــویــتــەر لە ٢٠١٠بۆ بەرهەماکانی (ئەپڵ).\n٢- لە ٨/١٢/٢٠١١ دیزانێکی نوێ بۆ تـویـتـەر دانرا و هەریەك لە دوگمەکانی (Home،Discover،Connect) (سەرەتا،دۆزینەوە،پێکەوەبەستن) زیاد کرا.\n٣- ١٢/٢/٢٠١٢ گرێبەست لەگەڵ کۆمپانیایی ([url=http://www.yandex.com]یاندێکس[/url]) یەکێکە لە ماڵپەڕەکانی گەڕان خاوەنەکەی ڕووسیایە.\n٤- زیادکردنی خزمەتگوزاری (OAuth) بۆ زیاتر پاراستنی هەژمارەکان.\n٥- خزمەتگوزاری پڕوپاگەندە (ڕیکلام) کردن.\n٦- خستنەگەڕی خزمەتگوزاری ([url=http://www.vine.com]ڤاین[/url]) بۆ بڵاوکردنەوەی کورتە ڤیدیۆ بۆ ماوەی ٦ چرکە یان کەمتر [url=http://www.vine.co]دایبگرن[/url] بۆ بەرهەمەکانی ئەپڵ.\nوەرگێرانی تـویـتـەر بۆ زمانی كوردی :\nئێستا پرۆژەی بە کوردی کردنی تـویـتـەر لە بواری جێبەجێکردن دایە. ئەم بەستەرە بکەرەوە بۆ خوێندنەوەی تەواوی پرۆژەکە.کرتە بکە [url=http://kurditgroup.org/p/%D9%BE%DA%95%DB%86%DA%98%DB%95%DB%8C-%D9%88%DB%95%D8%B1%DA%AF%DB%8E%DA%95%D8%A7%D9%86%DB%8C-%D8%AA%D9%88%DB%8C%D8%AA%DB%95%D8%B1-twitter-%D8%A8%DB%86-%D8%B2%D9%85%D8%A7%D9%86%DB%8C-%DA%A9%D9%88%D8%B1%D8%AF%DB%8C]لێرە[/url].\n١- ماڵپەڕی [url=http://www.twitter.com]تـویـتـەر[/url]\n٢- ماڵپەڕی [url=http://www.wikipedia.com]ویکیپیدیا[/url]\n٣- هەندێك [url=http://en.wikipedia.org/wiki/Infographic]ئینفۆگرافیك[/url]\n1 / BrYaR_HawlerY\nهەربژیت کاک [url=http://kurditgroup.org/u/danataha11]Danataha11[/url] زۆرجوانت ڕوون کردۆتەوە،باشترین و جوانترین بابەتە تائێستامن بینیبێتم بەزمانی کوردی دەربارەی (تویتەر) بێگومان سوودی زۆری دەبێت بۆئەوانەی دەیانەوێت زانیاری وەربگرن لەسەرتویتەر ،دووبارە دەستت خۆش وماندوونەبیت.\n2 / Sia\nماندوو نەبیت، بۆ ویکیپیدیای کوردی زۆر باشە.\n3 / Kurdish EAgle\nدەستەکانت خۆش بێت، بەڵام ئێستا تویتەر لە پلەی دووەم نەماوە لە تۆڕە کۆمەڵایەتییەکان، گووگڵ پلەس جێگای گرتەوە :)\n4 / لاوەند\nبەڵێ بۆ وکیپیدیای سۆرانی زۆر چاکە\nبە نووسەری ئەم بابەتە لێرە با زۆری کا گەر ئارەزوو مەند بێ\n6 / Sia\nبەڵێ مافی کوردئایتی و مافی ویکی ڕێگە دەدەن!\n8 / Ahmad Saber\nدەست خۆش بژیت\n9 / Danataha11\nزۆر سوپاس بۆ ئێوە بەڕێزان،دەست خۆشی بۆ ئێوە کە بابەتەکان زیاد کرد بۆ [url=http://ckb.wikipedia.org/wiki/%D8%AA%D9%88%DB%8C%D8%AA%DB%95%D8%B1]ویکیپیدیا[/url], بۆ سەرنجەکەی کاکە ([url=http://kurditgroup.org/u/kurdish-eagle]Kurdish EAgle[/url]) ڕاستیەکەی ئێمەش لە چەند سەرچاوەیەکەوە بیستوومانە کە [url=http://www.plus.google.com]گووگڵ پڵس[/url] هاتۆتە پلەی دوو لە ماڵپەڕە کۆمەڵایەتیەکاندا بەڵام تا ئێستا هەواڵەکە بە تەواوەتی پشت ڕاست نەکراوەتەوە.دووبارە سوپاس بۆ ئێوە.\n11 / Danataha11\nلەش ساغ بیت برا، گەر ماوەم هەبوو تەماشایەکی دەکەم.\n13 / لاوەند\nبەڕای من ووتارەکانی چاوگ بۆ ویکی چاکترن نەک کوردئایتیگرووپ بەڵام ووتاری هاوشێوەی ئەو تویتەرە زۆر زۆر باشن\n15 / Danataha11\nڕاستی نازانم چۆن گەیشتمە ماڵپەڕێك کە بە (کۆپی - پەیست) ێك ئەم بابەتەی بردووە و لە [url=http://itkurd.org/kurd/babat/3394]ماڵپەڕەکە[/url]ی خۆیدا بڵاوی کردۆتەوە، لەسەروو هەمووشیەوە بە ناوی خۆی بڵاویکردۆتەوە. کەس لێرە ئاگادارە یان ئەو برادەرە دەناسن.چۆن و بە پرسی کێ بردویەتی ؟\n16 / BrYaR_HawlerY\nدەبوایە ناوی نوسەروبەستەری ئەم بابەتەی ئاماژە پێبدایە،بەڵام ئەو تەنهائەمەندەی نووسیوە [b]"س; کوردئاتی گروپ[/b]"\nدەتوانی ئاگاداری بکەیتەوە بەئیمەڵێک (info@itkurd.org) کاک [url=http://kurditgroup.org/u/danataha11]Danataha11[/url]\n17 / جوتیار\nنەک ئەم بابەتە هەمووی دەدزرێت ، بەڵام هیچمان لە دەس نایا.\n18 / Danataha11\nلە بەشی (پەیوەندی) دا ئیمێڵکمان بۆ نارد گەر وەڵامی نەبوو،بەو ئیمێڵەی تۆ پەیوەندی دەبەستین لەگەڵیان دەستان خٶش کاك [url=http://kurditgroup.org/u/bryarhawlery]BrYar_HawlerY[/url].\nئەی کاك [url=http://kurditgroup.org/u/%D8%AC%D9%88%D8%AA%DB%8C%D8%A7%D8%B1]جوتیار[/url] چارەسەر چیـە ؟\n20 / جوتیار\n21 / Danataha11\nالحمد للە بابەتەکەیان لابرد لە [url=http://itkurd.org]ماڵپەڕەکە[/url]ی خۆیان پاش ئاگادارکردنەوەیان لە ڕێگای ئیمێڵەوە، كاك [url=http://kurditgroup.org/u/%D8%AC%D9%88%D8%AA%DB%8C%D8%A7%D8%B1]جوتیار[/url] واتا بابەتەکان ببرێن و ئێمەش دابنیشێن و تەماشا بکەین ؟\n22 / ITkurd\nیەک پسیار زۆر بی بابەتەکانی ئێوە لە زمانمای بیانیتان وەر گرزوە کردیتان کوردی\nسەرچاوەکەتەن نوسی وە بۆ گلەی لە خۆتان ناکەن کەبابەت کۆپی دەکەن\n23 / Sia\nسەرچاوەکان لە ژێر دەنوسرێن و دەبێت وەربگێڕێت بۆ کوردی وەکو سەرچاوە نوسەریش مافی خۆیەتی ڕاڤەی زۆرتری بۆ بکات!\nتۆش جارێکی تر بابەت مەدزە بە ""کۆپی/پەیست"" وەکو سەرچاوە ئازادی بەکاری بەریت و خۆت شتی تری لەسەر بنوسیت!\n[u][b]تێبینی: کوردیەکەت زۆر ناشرینە، لەوانەیە کوردی لە خوێندنگە تورکییەکان فێر بووبی![/b][/u]\n24 / Danataha11\nكاك [url=http://kurditgroup.org/u/itkurd]ITkurd[/url] بابەتەکان وەردەگێڕدرێن ڕێکدەخرێن دەستکاری دەکرێن ... هتد ئەمەش گواستنەوە هەواڵە نەك (کۆپی - پەیست)ی بابەت،گەر بابەتەکان بخوێنیتەوە لە کۆتایدا ژێدەر(سەرچاوەکان) دەنوسرێن بە گشتی !\n25 / ITkurd\nوەڵا ئافەرین بۆ ئێوە\nئەو بەچی پەیامەکەیدیم رەش کراوە ها بەرێوە بەران\n[u]Sia: من سڕیمەوە، چونکە تۆ بابەتەکەشت بردووە و ئەوەندە ڕووو قایمی هێشتا خۆت توڕە دەکەیت. لەوەش زیاتر بە نوسینێکی بازاڕی، کە بەشەزاراوەیەکی کوردییە دەنوسی. لەملاشەوە بانگەشەی هەواڵی کوردی دەکەیت. زاراوە و بەشەزاراوە جێگای شانازی و پێویستین بۆ زمانی گشت، بەڵام لە نوسیندا دەبێت من و هەموو لایەک هیچ نەبێت نزیک لە بنەڕەتەوە بنوسین![/u]\n26 / Sia


هەموو ئەو شتانەی دەربارەی مۆبایلەکانی Samsung Galaxy S20 و +S20 و S20 Ultra و Z Flip دەیانزانین – کەی ئای تی ئێن\nڕێندەرەکانی مۆبایلی Google Pixel 4a بڵاوکرانەوە و وا دیارە خاوەن چاڵی ژێر ڕوونما و هەستەوەری پەنجەمۆر دەبێت\nپێنج تایبەتمەندی تازە لەوەشانی نوێی ویندۆز ١٠ بزانە!\nئەسوس بە بێدەنگی نەوەی نوێی زین پاد ۳ ئێس ٨ راگەیاند\nچۆنییەتی دروستکردن و بەکارهێنانی Nametag لە ئینستەگرام\nلە نوێترین وێنەی دزە پێکراوی OnePlus 5 دا کامێرایی دوانەیی بەدی دەکرێت\nسامسۆنگ 11, شوبات 2020\nهەموو ئەو شتانەی دەربارەی مۆبایلەکانی Samsung Galaxy S20 و +S20 و S20 Ultra و Z Flip دەیانزانین\nلە دوای چەند مانگێک لە بڵاوبوونەوەی زانیاری و وێنە دزەپێکراوەکان، لە کۆتایدا ئەمشەو سامسۆنگ مۆبایلەکانی Samsung Galaxy S20 و +S20 و S20 Ultra و Z Flip لە بۆنەیەکی تایبەتدا نمایش دەکات.\nلەگەڵ بڵاوبوونەوەی هەر دزەپێکراوێکدا، لەگەڵتان بووین و هاوبەشیمان پێکرد لەگەڵتاندا. لەم بابەتەدا، سەرجەمیانتان بۆ کۆ دەکەینەوە.\nچاوەڕوان دەکرێت مۆبایلەکانی Galaxy S20 و +S20 بە جۆری 4G و 5G ـییەوە بەردەست ببن و جیاوازی نرخەکانیان 100€ ببن، بەڵام ڕەنگە هەردوو جۆرەکە لە سەرجەم بازاڕەکانی جیهاندا بەردەست نەبن. لە لایەکی دیکەوە، S20 Ultra بە تەنها جۆری 5G ـی لێ بەردەست دەکرێت.\nمۆبایلی Samsung Galaxy S20 خاوەن ڕوونمایەک دەبێت بە قەبارەی 6.2 ئینج بە خێرایی 120 هێرتز و ڕوونی 1080 پێکسڵەوە، لە پشتەوە خاوەن 3 دانە کامێرا دەبێت و لە پێشەوەش خاوەن کامێرایەک دەبێت لەسەر چاڵی ژێر ڕوونماکەی. ڕوونی کامێرا سەرەکییەکەی 64 مێگاپێکسڵ دەبێت و ڕوونی کامێراکانی دیکەی 12 مێگاپێکسڵ دەبن. ڕوونی کامێراکەی پێشەوەی 10 مێگاپێکسڵ دەبێت.\nمۆبایلی +Samsung Galaxy S20 خاوەن ڕوونمایەک دەبێت بە قەبارەی 6.7 ئینج بە هەمان خێرایی S20. لە پشتەوە خاوەن 4 دانە کامێرا دەبێت. کامێراکانی هەمان ڕوونی کامێراکانی Galaxy S20 دەبن، بەڵام تەنها کامێرایەکی جۆری ToF زیاد کراوە. بۆ پێشەوەش هەمان شتە و خاوەن کامێرایەکە بە ڕوونی 10 مێگاپێکسڵ.\nهەرچی سەبارەت بە مۆبایلی Samsung Galaxy S20 Ultra ـە، گەورەترینیانە و خاوەن ڕوونمایەک دەبێت بە قەبارەی 6.9 ئینج لە جۆری Infinity-O AMOLED و بە ڕوونی +FHD و چێوەی 20:9، خێراییەکەی 120 هێرتز دەبێت و تاکە مۆبایلیشە لە نێویاندا خاوەن چوارچێوەی جۆری ستیلی بێ خەوش ببێت. لە پشتەوە خاوەن 4 یان 5 کامێرا دەبێت و ڕوونی کامێرا سەرەکییەکەی 108 مێگاپێکسڵ دەبێت. پێشبینی دەکرێت خاوەن ڕامی 16 گێگابایت و بیرگەی 512 گێگابایت ببێت.\nسەرجەم مۆبایلەکان خاوەن پڕۆسێسەری Snapdragon 865 و Exynos 990 (بە پێی جیاوازی وڵاتان) و ڕامی تاوەکو 16 گێگابایت دەبن. بیستۆکی بێوایەری +Samsung Galaxy Buds لەگەڵ مۆبایلەکانی +Samsung Galaxy S20 و S20 Ultra بوونی دەبێت بە خۆڕایی.\nهەرچی دەربارەی مۆبایلی چەماوەیی Samsung Galaxy Z Flip ـە، خاوەن پڕۆسێسەری Snapdragon 855 Plus دەبێت و لە پشتەوە خاوەن 2 کامێرا دەبێت بە ڕوونی 12 مێگاپێکسڵ و خاوەن پاترییەک دەبێت بە توانستی 3,300 ملی ئەمپێر بە توانای بارگاویکردنەوەی 15 وات. بۆ یەکەمجار ڕوونماکەی خاوەن شووشەی جۆری Ultra Thin Glass دەبێت. ئەمە ڕێکلامێکی فەرمی مۆبایلەکەیە کە دوێنێ سامسۆنگ بڵاوی کردەوە:\nناو ئەوروپا بەریتانیا ئەمریکا\nSamsung Galaxy S20 €900 (8/128 گێگابایت) £800 $1,000\nSamsung Galaxy S20 5G €1,000 (12/128 گێگابایت) £875 –\n+Samsung Galaxy S20 €1,000 (8/128 گێگابایت) £1,000 $1,200\nSamsung Galaxy S20+ 5G €1,100 (12/128 گێگابایت) £1,075 –\nSamsung Galaxy S20 Ultra 5G €1,350 (12/128 گێگابایت) £1,145 $1,400\nوا بڕیارە ئەمشەو کاتژمێر 10:00 بە کاتی هەولێر سامسۆنگ مۆبایلە نوێیەکان نمایش بکات، کەی ئای تی ئێنیش لە پەڕەی فەرمی فەیسبووکی خۆی کۆنگرەکەتان بۆ ڕووماڵ دەکات، چاوەڕوان بن!\nپەڕەی فەرمی کەی ئای تی ئێن لە فەیسبووک\nتاگەکان Samsung Samsung Galaxy S20 Samsung Galaxy S20 Ultra Samsung Galaxy Z Flip Unpacked 2020 بۆنەی تایبەت سامسۆنگ هەواڵ


دو بەرگی رۆمانی "کێ سالە شێتی کوشت؟" بڵاودەکرێتەوە\nهەفتەی داهاتو، دو بەرگی رۆمانی "کێ سالە شێتی کوشت؟" کە لەنوسینی "د،عەلی کەریم"ە، لەدوتوێی زیاتر لە ١٢٠٠ لاپەڕەی قەبارە گەورەدا دەکەوێتە بەر دیدەی خوێنەران.\nئەم رۆمانە لەچاپکراوەکانی کتێبخانەی وشەیە.\nئەمەی خوارەوە پەراگرافێکە لەبەشی یەکەمی رۆمانی "کێ سالە شێتی کوشت؟" لەنوسینی "د،عەلی کەریم":\n- كێ ساله شێتی كوشت؟\n- له‌سه‌رچی ساله شێت كوژرا؟\nكه هه‌واڵی كوشتنی ساله شێت بڵاوبۆوه به‌ناو شاری سلێمانیدا، له‌سه‌ره‌تادا كه‌س بڕوای نه‌كرد كه تاوانی وا روبدات، بۆیه له‌هه‌موو لایه‌كه‌وه ده‌گوترا: ”كێ ئه‌و مناڵه به‌سته‌زمانه ئه‌كوژێ؟ كێ ئه‌و به‌چكه مه‌لائیكه‌ته ئه‌كوژێ؟” دوای بڵاوبونه‌وه‌ی ئه‌م هه‌واڵه دڵته‌زێنه شاره‌كه شڵه‌قا، له‌هه‌موو لایه‌كه‌وه ده‌گوتراو ده‌گوترایه‌وه: ”كه‌تنی وا هه‌ر له‌سلێمانی ڕه‌وایه”. كه هه‌واڵی كوشتنی ساله شێت گه‌یه‌نرا به‌فه‌یله‌سوفی گه‌ڕه‌كی حاجی حان، “خاڵه بله‌ی جاو” له‌لایه‌ن “نه‌نه داروجان”ه‌وه “پیرێژنێكی سه‌رئاسنینه بوو دراوسێی خاڵه بله بوو” یه‌كسه‌ر نه‌یتوانی بڕوا به‌شتی وا بكات.\n_ نه‌نه داروجان تۆ وڕێنه ئه‌كه‌ی، كێ ساله شێت ئه‌كوژێ؟\n_ به‌خواو پێغه‌مبه‌ر درۆ ناكه‌م.\n_ ببوره ناتوانم بڕوات پێبكه‌م، چونكه چل ساڵه ئه‌تناسم چ نمونه‌یه‌كی.\n_ به‌چاوی تۆ درۆ ناكه‌م.\n_ مادام چاوی منت خوارد ناچارم بڕوات پێبكه‌م، پوخته‌ی به‌سه‌رهاته‌كه‌م بده‌رێ، شتی زیاده‌ی پێوه مه‌نێ.\n_ گولله‌یه‌كیان ناوه به‌قوڕقوڕاگه‌یداو خۆمان خۆش.\nنه‌نه داروجان چۆنی دیبوو، چۆنی بیستبوو به‌كورتی بۆ خاڵه بله‌ی گێڕایه‌وه.\nخاڵه بله ماوه‌یه‌كی ته‌واو بێده‌نگ بوو، له‌پڕ دایه قوڵپی گریان‌و نه‌نه دروجان به‌دوایدا...\nدوو پشیله‌كه‌ی خاڵه “بله‌ی جاو پشیله باز بوو” به‌سه‌رسامیه‌وه سه‌یری ئه‌م دیمه‌نه غه‌مگینه‌یان ئه‌كرد، بۆ یه‌كه‌م جار له‌ژیانیاندا بینیان كه وا خاڵه بگری، زانیان كه به‌ڵایه‌كی زۆر گه‌وره قه‌وماوه، بۆیه سووك‌و باریك له‌ژووره‌كه چونه ده‌رێ.\n_ نه‌نه داروجان له‌ئاسمانی سلێمانی ته‌ور ئه‌بارێ، خۆم بمردمایه بۆ خۆم نه‌ئه‌گریام، به‌ڵام بۆ ساله ئه‌گریم، تاوانی وا چۆن ئه‌بێ روبدات؟ دیاره ئه‌وه‌ی له‌هیچ شارێ ڕونادات، له‌م شاره كاوله ڕووئه‌دات.\n_ خاڵه چل ساڵه دراوسێی تۆم یه‌كه‌مجاره فرمێسك له‌چاوتا ببینم.\n_ پیرێژن له‌سه‌ری مه‌ڕۆ – هه‌ناسه‌یه‌كی ساردی هه‌ڵكێشا _ منیش خۆتان ئاسایی شێتم، به‌ڵام ساله شێتێكی په‌ته‌ڕی بوو، فڕی به‌دنیاوه نه‌بوو، مرۆڤێكی تا بڵێی پاك‌و به‌سته‌زمان بوو، چۆن ئه‌بێ ئه‌و زاته بكوژرێ؟\nتاوانی وا بێ مانا هه‌ر له‌م شاره‌دا ڕووئه‌دات.\n_ خوا له‌م كه‌تنه خراپتریشی لایه.\n_ نه‌نه داروجان خوا له‌م كه‌تنه خراپتری لانیه، مناڵێكی شێت بكوژرێ! له‌مه خراپتر ئه‌بێ چی بێ؟!\n_ هه‌ی پیری ئاخر شه‌ڕ كه‌وتیته‌وه كفركردن.\n_ نه‌نه، ئه‌مه كفر نیه، ئه‌مه فه‌لسه‌فه‌یه.\n_ ته‌ڕه‌ماشه، وا سه‌رمان سپی كرد له‌م “فسله‌فه‌یه‌ی” تۆ تێنه‌گه‌یشتم.\n_ كه‌رێكی دواكه‌وتووی وه‌كو تۆ له‌من بگات دیاره واتاكانم فه‌لسه‌فه نییه، قسه‌ی مه‌لای …...\nنه‌نه داروجان باش خاڵه‌ی ئه‌ناسی چ ده‌مدرێژێكه بۆیه به‌باشیزانی كۆتایی به‌باسی “فسله‌فه” بێنێت.\n_ شێت كوشتن تاوانێكی فره به‌ڵایه، چونكه شێت خۆشه‌ویستی خوایه.\nخاڵه سه‌بیلێكی تێكردوو كه‌وته مژ لێدان.\n_ وا ته‌مه‌نم گه‌یشت به‌نه‌وه‌د ساڵ “خاڵه ته‌مه‌نی هه‌ر شه‌ست ساڵێك ئه‌بوو” كتێبی فه‌لسه‌فه‌و مێژووی هه‌موو دنیام خوێندوَته‌وه “خاڵه نه‌خوێنده‌وار بوو” تاوانی وا پیسم نه‌بیستووه، ئه‌وه‌ی له‌سه‌ده‌ی بیسته‌مدا له‌سلێمانی ڕووئه‌دات له”ده‌وری به‌رد”یشدا له‌ئه‌فریقا ڕووینه‌داوه. له‌وڵاته پێشكه‌وتوه‌كاندا مرۆڤی شێت پیاوی ساغ ئه‌كوژێ، له‌م وڵاته نه‌گبه‌ته‌دا پیاوی ساغ شێت ئه‌كوژێ، شێتی نه‌خوَشییه، چوَن ساغ نه‌خوَش ئه‌كوژێ، داروجان هیچ له‌م فه‌لسه‌فه‌یه گه‌یشتی؟\nجا به‌ڕاستی نه‌نه داروجان وشه‌ی”ده‌وری به‌رد”و ”سه‌ده‌ی بیسته‌م”ی زوَر لا سه‌یر بوو، بوَ ئه‌وه‌ی ڕزگاری بێ له‌گیروگرفتی فه‌لسه‌فه، دایه شیڕه‌ی گریان‌و وتی:\n_ ساله‌ی جوانه‌مه‌رگ مه‌لائیكه‌ت بوو، به‌داخه‌وه كه شێت بوو.\n_ وابوو، ساله مه‌لائیكه‌تێكی شێت بوو. ته‌نها ساله له‌م شاره‌دا دوژمنی نه‌بوو، كه‌چی كوژرا، كه‌س نه‌بوو ئه‌و مناڵه شێته‌ی خۆش نه‌وێت، له‌پێكه‌نین به‌ولاوه ساله هیچی تری نه‌ئه‌زانی، سه‌د هه‌زار ئاخ‌و داخ بوَ ساله شێتی گه‌ڕه‌كی حاجی حان – ماوه‌یه‌ك بێده‌نگ بوو – ئه‌وه‌ی له‌سلێمانی ڕووئه‌دات له‌هیچ شارێكی دنیا ڕونادات.\n_ توَ له‌سلێمانی به‌ولاوه هیچ شارێكی دنیات نه‌دیوه.\n_ نه‌نه داروجان، ناڵێن كێ ساله‌ی كوشتوه؟\n_ نه‌خێر ناڵێن.\n_ به‌م زووانه خه‌و به‌ساله‌وه ئه‌بینم، لێی ئه‌پرسم، ساله شێت قوتابی من بوو، هیچ له‌ماموَستای ناشارێته‌وه، بێگومان ناوی بكوژه‌كانم ئه‌داتێ.\n“كه‌م كه‌س هه‌بوو له‌سلێمانی بڕوای به‌خه‌وه‌كانی بله‌ی جاو نه‌بێت”\n_ ده‌ی توخوا دوو سێ كه‌س به‌گرتن بده.\n_ مادموازیل داروجان كه‌س نیه له‌دنیادا مافی ئه‌وه‌ی هه‌بێت ره‌خنه له‌خه‌وه‌كانی من بگرێ.\n_ خه‌وه‌كانی تۆ هه‌مووی راست ده‌رناچێ. له‌بیرته سی ساڵ له‌مه‌وبه‌ر خه‌وت بینی كه من شوو ئه‌كه‌م به‌پیاوێكی قۆزی ده‌وڵه‌مه‌ند. سی ساڵه ده‌سی ده‌سیم پێئه‌كه‌ی، كوا مێرده قۆزه ده‌وڵه‌مه‌نده‌كه‌م؟\n_ مادموازیل به‌بێ زه‌حمه‌ت بۆ ده‌ره‌وه. نێر بویتایه به‌شه‌ق ئه‌مكردیته ده‌ره‌وه له‌به‌ختی تۆیه من ڕێزی ئینسانی مێ ئه‌گرم!


1714 جار خوێندراوەتەوە\nئەگەرچی ١٦ی مانگی ١١ی ئەمساڵ دیاریکراوە بۆ ئەنجامدانی ھەڵبژاردنەکان، بەڵام کۆمسیۆنی باڵای ھەڵبژاردنەکان دەڵێت، ئامادە نیین و کێشەى زۆریان هەیە.\nڕزگار حاجی حەمە ئەندامی کۆمسیۆنی باڵاى هەڵبژاردنەکان ڕایگەیاند، کاتى دیاریکردنى هەڵبژاردنەکە ڕەنگە دوابکەوێت، چونکە هەموارى یاساکە لە پەرلەمانى عێراق نەکراوە، وادەکەشی لە ئەنجومەنى وەزیران دیارینەکراوە.\nلەنێو پەرلەمان چەند بۆچوونێکی جیاواز لەسەر ئەم پرسە هەیە، بەشێک لە پەرلەمانتاران و فراکسیۆنەکان لەگەڵ ئەوەدان ھەڵبژاردنی ھەموو پارێزگاکان دوابخرێت و دەسەڵاتەکانی ئەنجومەنی ئێستاش سڕبکرێت تا کاتی ھەڵبژاردن.\nھەندێکیش پێیانوایە کە لەنێو مانگی یانزە بەشێک لە پارێزگاکان ھەڵبژاردنی تێدا بکرێت و تەنھا ئەو پارێزگایانە بمێنن کە کێشەیان لەسەرە، ھاوشێوەی کەرکوک و بەسرە، بەڵام ئەم بۆچوونە لای نوێنەرانى کەرکوک و بەسرە ڕەتکراوەتەوە.\nمەریوان نادر پەرلەمانتارى یەکێتییش دەڵێت، ئەگەر پەرلەمان دەنگى لەسەر دواکەوتنى هەڵبژاردنى ئەنجومەنى پارێزگاکان بە کەرکوکەوە دا، قبوڵیانە؛ بەڵام ئەگەر کەرکوک جیابکرێتەوە لە پارێزگاکانى دیکە، هەڵوێستیان دەبێت.\nئەگەرچی بڕیاربوو ساڵی ڕابردوو لەگەڵ ھەڵبژاردنی پەرلەمانی عێراق ھەڵبژاردنی ئەنجومەنی پارێزگاکان بکرایە، بەڵام ئەوکات بە بیانوی ڕێکنەکەوتنی لایەنەکان دواخرا بۆ ١٦ی مانگی ١١ی ئەمساڵ، کێشە لە یاسای ھەڵبژاردنی ئەنجومەنی پارێزگاکان و ڕێکنەکەوتنى لایەنە سیاسییەکان و ئامادەنەبوونی کۆمسیۆن لەڕووی ھونەرییەوە، ئاماژەن بۆ دواخستنى هەڵبژاردنەکان.


جوتیار عادل وتەبێژی حکومەتی هەرێمی کوردستان جێبەجێکردنی بڕیاری ڤاکسینکردنی ئەوانەی تەمەنیان 12 ساڵ بەرەو سەرەوەیە، بەستەوە بە ڕێنماییەکانی وەزارەتی تەندروستییەوە، دەشڵێت، بەغداد 200 ملیارەكەی مانگی 10ی نەناردووە.\nلە لێدوانێکی ڕۆژنامەوانیدا جوتیار عادل وتەبێژی حکومەتی هەرێمی کوردستان سەبارەت بە کاتی دەستپێکردنی پێدانی ڤاكسین بە منداڵانی تەمەن 12 ساڵ بەرەو سەرەوە ڕایگەیاند، “چاوەڕێی ڕێنماییەکانی وەزارەتی تەندروستی دەبین لەوبارەیەوە، تاوەکو دەستپێبکەین”.\nدوێنێ دووشەممە وەزارەتی تەندروستیی هەرێمی کوردستان بڕیاریدا ئەوانەی تەمەنیان 12 ساڵ بۆ سەرەوەیە ڤاکسینی کۆرۆنایان پێبدرێت، بڕیارەكەش بە پشتبەستن بە ڕێنماییەکانی ڕێکخراوی تەندروستیی جیهانی دراوە.\nوتەبێژی حکومەتی هەرێم قسەشی لەبارەی سستیی پێدانی مووچەوە كرد، وتی، گرفت لە كۆكردنەوەی داهات هەیە، جگە لەوەی بەغداد تا ئێستا 200 ملیار دینارەكەی مانگی ڕابردووی تشرینی یەكەمی نەناردووە.\nبومەلەرزەیەك بە گوڕی 3.7 پلەی ڕێختەر لە باكووری ڕۆژئاوای خانەقین ڕوویدا. دەستەی گشتی كەشناسی و تۆماری بومەلەرزەی عێراق…\nسبەینێ دیداری گشتیی یەكێتی لە سلێمانی بەرێوەدەچێت\nمیدیای فەرمیی یەكێتی بڵاویكردووەتەوە، سبەینێ دیداری گشتیی یەكێتیی نیشتمانیی كوردستان لە سلێمانی بەڕێوەدەچێت، دیدارەكە تێكەڵ بە یادی دامەزراندنی…